Israel beri dos keempat vaksin Covid-19

Rejim Israel menawarkan suntikan dos keempat vaksin Covid-19 kepada individu berusia 60 tahun dan ke atas, ketika kebimbangan memuncak berhubung penularan varian baharu Omicron.

Panel pakar Kementerian Kesihatan negara itu mencadangkan suntikan keempat, satu keputusan yang dianggap Perdana Menteri Naftali Bennett sebagai berita baik untuk membantu menangani gelombang Omicron yang telah menular di seluruh dunia.

Walaupun keputusan memberi suntikan keempat itu masih menunggu kelulusan rasmi pegawai kanan kesihatan, Bennett menggesa rakyat Israel untuk mendapatkan dos secepat mungkin, sambil berkata: “Mesej saya ialah – jangan buang masa, pergi dapatkan vaksin.”

Keputusan itu berikutan kematian pertama di Israel melibatkan pesakit varian Omicron. Sebuah hospital Israel pada Selasa mengesahkan kematian itu tetapi berkata mangsa mengalami beberapa keadaan yang serius dan komorbiditi.

Pusat Perubatan Soroka di Beersheba berkata lelaki berusia 60-an, meninggal dunia pada Isnin, dua minggu selepas dia dimasukkan ke wad Covid-19.

Kenyataan hospital berkata pesakit itu mengalami pelbagai penyakit serius.

“Morbiditinya berpunca terutamanya daripada penyakit sedia ada dan bukan daripada jangkitan pernafasan yang timbul daripada Covid-19,” kata hospital itu.

Kementerian Kesihatan berkata sehingga kini terdapat sekurang-kurangnya 340 kes Omicron yang dilaporkan di Israel.

Awal minggu ini, Israel memperluaskan larangan perjalanan ke negara-negara termasuk Amerika Syarikat, Jerman, Itali, Turki dan Kanada dalam usaha mengelak penularan Omicron.

Bennett juga mengurangkan kehadiran ke pejabat sebanyak 50 peratus bagi kakitangan awam. – Agensi


KWSP jual aset runcit di Lembah Klang dan Johor: Mat Maslan

Kumpulan Wang Simpanan Pekerja (KWSP) berjaya memperoleh keuntungan RM46 juta hasil jualan enam aset runcitnya di Lembah Klang dan Johor.

Timbalan Menteri Kewangan, Datuk Seri Ahmad Maslan, berkata selain itu, KWSP juga bercadang untuk menjual satu lagi aset runcitnya di Kelana Jaya kepada syarikat berkaitan kerajaan (GLC), menurut laporan Bernama.

“Enam aset runcit yang telah dijual iaitu bangunan Giant Bandar Kinrara, bangunan Giant Putra Heights, bangunan Giant USJ, bangunan Giant Klang, bangunan Giant Ulu Klang dan bangunan Giant Plentong di Johor dengan keuntungan RM46 juta.

“Aset ini kita jual kepada Sunway Real Estate Investment Trust Berhad (Sunway REIT) yang 15.24 peratus dimiliki KWSP,” katanya pada sesi soal jawab persidangan Dewan Rakyat hari ini.

Beliau menjawab soalan tambahan Datuk Seri Ikmal Hisham Abdul Aziz (PN-Kuala Terengganu) yang ingin mengetahui jumlah yang diperoleh daripada penjualan portfolio enam aset runcit KWSP di Lembah Klang dan Johor, dan adakah KWSP berhasrat melupuskan satu lagi aset runcit di Lembah Klang seperti dilaporkan selain perancangan pelaburan seterusnya.

Ketika menjawab soalan tambahan Ikmal Hisham sama ada KWSP bercadang melabur dalam bidang teknologi kewangan atau FinTech yang mencapai status Unicorn, Ahmad berkata Jawatankuasa Pelaburan akan membuat kajian atas cadangan tersebut.

Sementara itu, Ahmad turut memaklumkan jumlah aset KWSP secara keseluruhan setakat ini adalah RM1 trilion yang membabitkan pelaburan hartanah dalam dan luar negara.

“Di dalam negara jumlah pelaburan adalah RM11 bilion, antaranya bangunan KWSP di ibu pejabat dan negeri, manakala hartanah KWSP luar negara berjumlah RM30 bilion dengan separuh daripadanya di United Kingdom dan antara yang terbesar Battersea, projek yang begitu ikonik menjadikan jumlah aset hartanah sebanyak RM41 bilion.

“Setakat ini kita cukup menjaga kesemua pelaburan ini,” katanya sebagai menjawab soalan tambahan yang dikemukakan Jimmy Puah Wee Tse (PH-Tebrau) yang ingin mengetahui tentang peratus pelaburan KWSP di pasaran domestik.


Tiada tindakan undang-undang gagal ambil dos penggalak, kata Khairy

Kerajaan tidak mempunyai peruntukan undang-undang untuk mengambil tindakan terhadap individu yang enggan menerima dos penggalak, sebaliknya golongan itu tidak akan menikmati beberapa kelonggaran seperti penerima lengkap vaksin Covid-19.

Menteri Kesihatan Khairy Jamaluddin berkata ini kerana kerajaan tidak mewajibkan pengambilan vaksin Covid-19 kepada penduduk negara ini.

Menurutnya penerima vaksin yang melengkapkan dos premier tetapi tidak mengambil dos penggalak akan hilang beberapa kelayakan sebagaimana dinikmati oleh penerima lain yang mengambil dos penggalak.

“Tiada tindakan undang-undang… Ia bukan wajib dari segi undang-undang. Kalau ada pun, tak dapat menikmati beberapa kelonggaran seperti penerima vaksin penuh.

“Kita masih lagi meyakinkan masyarakat,” katanya dalam sidang media selepas Lawatan Kerja Rasmi ke Ibu Pejabat Kebangsaan, Persatuan Bulan Sabit Merah Malaysia, di Kuala Lumpur, hari ini 25 Mac 2022.

Semalam, Khairy berkata dianggarkan dua juta penerima vaksin jenis Sinovac yang tidak mengambil dos penggalak akan hilang status lengkap vaksinasi mereka pada 1 April ini.

Februari lalu, penerima Sinovac dan warga emas berusia 60 tahun ke atas diminta mendapatkan suntikan dos penggalak sebelum 1 Mac dan mereka akan hilang status lengkap vaksinasi jika gagal berbuat demikian.

KKM kemudian melanjutkan tempoh sehingga 31 Mac 2022 bagi penerima vaksin Sinovac dan warga emas berumur 60 tahun untuk mendapatkan suntikan dos penggalak.

Sementara itu, Khairy mengesahkan Pfizer mengalami kelewatan dalam menghantar bekalan pil antiviral, Paxlovid, keluaran syarikat itu kepada Malaysia.

“Kita sudah menandatanganinya dengan Pfizer, cuma Pfizer yang lambat. Saya beritahu Pfizer tadi kalau media tanya, saya akan cakap masalah adalah pada Pfizer.

“Mereka kata akan hantar hujung bulan ini iaitu dalam seminggu lagi,” katanya.

KKM memuktamadkan pembelian Paxlovid bulan lalu dengan perolehan pertama membabitkan bekalan kepada 110,000 pesakit Covid-19 berisiko tinggi.


Selebriti media sosial Rusia bakal dipenjara selepas berbogel di Bali

Seorang selebriti media sosial warga Rusia berdepan hukuman penjara enam tahun selepas bergambar bogel semasa sesi fotografi di sebelah pokok suci di Bali, Indonesia.

Alina Fazleeva berkongsi hantaran tidak senonoh itu dalam akaun Instagramnya dengan gambarnya berdiri di sebelah pokok suci berusia 700 tahun.

Pokok tersebut dianggap suci bagi penganut agama Hindu di Bali.

Ekoran tindakan berkongsi gambar tersebut, Fazleeva boleh dijatuhkan hukuman penjara atas tuduhan pornografi selepas seorang usahawan Bali, Niluh Djelantik melihat hantaran gambar itu dan melaporkan kepada polis.

Ahli perniagaan itu bertindak membuat laporan polis kerana Fazleeva berbogel dan bergambar di sebelah pokok berusia ratusan tahun yang dianggap suci bagi penduduk tempatan dikenali sebagai kayu putih dan terletak di Kuil Babakan di Tabana.

Tindakan tersebut menimbulkan kekecohan dan rasa tidak puas hati di kalangan penduduk tempatan dan kini pegawai imigresen sedang menjejaki selebriti media sosial tersebut.

Di bawah undang-undang ketat negeri itu, Fazleeva jika disabitkan kesalahan boleh dikenakan denda £78,000 dan berdepan enam tahun penjara dibawah Akta Maklumat dan Transaksi Elektronik (ITE).

Fazleeva sudah memadamkan foto di Instagram selepas menerima bantahan penduduk tempatan dan membuat permohonan maaf dalam akaun Instagramnya.

Dalam video itu Fazleeva berkata: “Saya memohon maaf kepada semua orang Bali dan Indonesia, saya menyesali tindakan saya.

“Saya sangat malu, saya tidak bermaksud untuk menyinggung perasaan awak dalam apa cara sekalipun, saya langsung tidak mengetahui tempat ini.”


Saintis temui gen tingkatkan risiko kematian akibat Covid-19

Saintis Poland melaporkan mereka menemui gen yang dikatakan dua kali ganda mendatangkan jangkitan teruk, bahkan menyebabkan kematian akibat Covid-19 – penemuan yang diharap dapat membantu doktor mengenal pasti individu paling berisiko.

Dengan keraguan terhadap vaksin merupakan faktor utama di sebalik kadar kematian yang tinggi di Eropah tengah dan timur, penyelidik berharap dapat mengenal pasti individu paling berisiko dan menggalakkan mereka mendapatkan suntikan vaksin, selain memberi mereka pilihan rawatan yang lebih intensif sekiranya berlaku jangkitan.

Kementerian Kesihatan (MOH) di Warsaw menjangkakan penemuan itu membantu mengenal pasti individu yang paling berisiko dijangkiti Covid-19, yang telah membunuh lebih 100,000 penduduk di Poland.

MOH juga merancang untuk memasukkan ujian genetik apabila melakukan ujian saringan terhadap individu yang mungkin dijangkiti Covid-19 sebelum penghujung Jun.

Kajian Universiti Perubatan Bialystok menganggarkan bahawa gen itu boleh hadir dalam kira-kira 14 peratus penduduk Poland, berbanding sekitar 9 peratus di Eropah dan 27 peratus di India. Ia adalah faktor keempat paling penting yang menentukan tahap keterukan penyakit selepas umur, berat dan jantina, katanya.

Ujian genetik “boleh membantu mengenal pasti individu yang, sekiranya berlaku jangkitan, mungkin berisiko mendapat penyakit akut, walaupun sebelum jangkitan itu berkembang,” kata Marcin Moniuszko, seorang profesor yang bertanggungjawab ke atas kajian itu, yang dijalankan menerusi penyertaan hampir 1,500 penduduk Poland.

Penemuan itu mungkin menjelaskan salah satu sebab – selain daripada keraguan terhadap vaksin – di sebalik angka kematian Covid-19 yang tinggi di negara itu. Purata lebihan kematian semasa wabak adalah lebihi 20 peratus, salah satu daripada keputusan terburuk di negara Kesatuan Eropah, menurut data Eurostat.

Pada November lalu, saintis Britain berkata mereka mengenal pasti versi gen yang mungkin dikaitkan dengan dua kali ganda risiko kegagalan paru-paru setelah dijangkiti Covid-19. – Agensi

Saintis Poland melaporkan mereka menemui gen yang dikatakan dua kali ganda mendatangkan jangkitan teruk. – Gambar Bloomberg


Zahid nafi UMNO buat kempen sayangi DAP

Tiada kempen yang dianjurkan UMNO untuk menyayangi DAP seperti yang tular dalam poster di media sosial, kata Datuk Seri Ahmad Zahid Hamidi.

Presidennya itu menafikan wujud program tersebut selepas penyebaran poster bertajuk Kempen UMNO Sayangi DAP, ia walaupun mereka sudah duduk dalam satu kerajaan campuran bersama.

“Siapa yang pandai buat fitnah itu, siapa buat kerja yang tak tentu hala itu sempena dengan bulan Syawal ini, bertaubat. Cepatlah mohon maaf.

“Kerja-kerja fitnah ini hentikanlah sebab sekarang ini orang boleh baca siapa buat fitnah atau cerita fitnah, siapa yang buat cerita yang betul itulah taktik yang diamalkan pembangkang dari dulu sehingga sekarang,” katanya dipetik laporan media.

Zahid terdahulu hadir ke majlis Sambutan Hari Raya Aidilfitri UMNO Perak di Kolej Kemahiran Tinggi Mara di Lenggong.

Hadir sama pada majlis itu, Pengerusi UMNO Perak, Datuk Seri Saarani Mohamad; Pengerusi Pakatan Harapan Perak, Datuk Seri Dr Mujahid Yusof dan pimpinan UMNO pusat serta negeri.

Dalam poster yang tersebar itu, dinyatakan kononnya Zahid bakal melancarkan Kempen Sayangi DAP bagi yakinkan akar umbi UMNO bahawa DAP bukanlah seburuk yang digambarkan.

Turut dinyatakan kempen itu juga bertujuan untuk hapuskan doktrin Tun Dr Mahathir Mohamad berdekad lama supaya ahli UMNO membenci DAP selain akan menghapuskan tanggapan bahawa DAP anti-Melayu, anti-Islam dan anti-Raja-Raja Melayu.


Mahkamah arah Rafizi jawab saman Tuan Ibrahim sebelum 28 Disember

Mahkamah Tinggi Kuala Lumpur mengarahkan Menteri Ekonomi Rafizi Ramli menjawab saman fitnah yang difailkan bekas Menteri Alam Sekitar dan Air Datuk Seri Tuan Ibrahim Tuan Man terhadapnya, selewat-lewatnya 28 Disember ini.

Tuan Ibrahim selaku plaintif memfailkan saman pada 17 November lalu terhadap Rafizi berhubung kenyataannya yang didakwa berbaur fitnah mengenai kelulusan beberapa projek termasuk projek tebatan banjir kepada sebuah syarikat, lapor Bernama.

Peguam Yusfarizal Yussoff mewakili Tuan Ibrahim berkata mahkamah juga mengarahkan anak guamnya memfailkan jawapan kepada pernyataan pembelaan sebelum atau pada 11 Jan tahun depan.

“Sekiranya terdapat permohonan interlokutori, kedua-dua pihak perlu memfailkannya sebelum pengurusan kes pada 25 Jan 2023,” katanya ketika dihubungi selepas pengurusan kes di hadapan Timbalan Pendaftar Idamasliza Maarof secara dalam talian semalam (21 Disember 2022).

Dalam saman itu, Tuan Ibrahim mendakwa Timbalan Presiden PKR itu mengeluarkan kenyataan fitnah pada dua sidang media di Ibu Pejabat PKR di Petaling Jaya dan kenyataan itu turut disiarkan secara langsung di YouTube defendan (Mohd Rafizi) pada 7 dan 9 November lepas.

Timbalan Presiden PAS itu mendakwa kenyataan fitnah itu membawa maksud dalam tempoh kerajaan sementara, terdapat rundingan, perbincangan dan usaha melibatkan plaintif giat dijalankan bagi meluluskan projek bernilai RM2 bilion kepada syarikat Mangkubumi Sdn Bhd secara rundingan terus untuk kerja-kerja rancangan tebatan banjir Sungai Langat.

Sehubungan itu, Tuan Ibrahim memohon satu perintah injunksi bagi menghalang defendan, ejen atau pembantunya menyiarkan dan menerbitkan apa-apa kenyataan serta video serupa secara langsung atau tidak langsung selain menuntut ganti rugi am, teladan dan keterlaluan.

Selasa lalu (20 Disember 2022), Menteri Kewangan Datuk Seri Anwar Ibrahim mengakui bukan Tuan Ibrahim yang terlibat dalam kelulusan perjanjian projek tebatan banjir itu.

“Dalam kajian awal, Kementerian Kewangan berbincang dengan beberapa syarikat yang berkenaan yang telah diluluskan secara (rundingan) terus… ini bukan semestinya menteri KASA (Tuan Ibrahim)… yang ini terlibat dengan yang lain-lain cuma kementerian terlibat.

“Jadi saya faham Yang Berhormat (Tuan Ibrahim) tersinggung tapi tidak … saya nak sebut ini dari segi proses itu kelulusan dibuat… tetapi saya tidak, tidak kaitkan (Tuan Ibrahim)… saya cuma saya nak sebutkan proses itu ya diluluskan ada rekodnya, ada suratnya yang diluluskan. Tidak semuanya menteri tapi diluluskan,” kata Anwar.

Penjelasan Anwar ketika membentangkan usul Bajet Mini 2023 di Dewan Rakyat itu, sekali gus menafikan pembabitan Tuan Ibrahim, dalam meluluskan perjanjian dan peruntukan bagi projek berkenaan.


Anwar marah diambil keterangan berhubung klip audio tular

Datuk Seri Anwar Ibrahim tidak dapat mengawal kemarahan selepas keterangannya diambil berhubung klip audio yang tular baru-baru ini walaupun pada awalnya membuat penafian dan mahu membuat laporan polis namun sebaliknya yang berlaku.

Ketua Pembangkang itu mempertahankan klip audio tular perbualan dengan Presiden UMNO, Datuk Seri Ahmad Zahid Hamidi bukan menjadi satu kesalahan yang besar dan pihak berkuasa tidak sepatutnya memanggilnya untuk diambil keterangan.

“Mengapa isu seperti ini mahu dijadikan isu politik oleh kerajaan yang nampak sangat terdesak sekarang. Apa kaitannya dengan kemelesetan ekonomi, kegawatan politik, penyalahgunaam kuasa yang ada sekarang,” katanya dipetik selepas selesai memberi keterangan di Bukit Aman.

Anwar selesai memberi keterangan kira-kira jam 11 pagi tadi.

Keterangan Anwar diambil mengikut peruntukan Seksyen 505 (b) Kanun Keseksaan.

Baru-baru ini, satu klip audio perbualan pakatan sulit antara Anwar dan Zahid tersebar dalam media sosial.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


Hanya Anwar calon PM pembangkang, UMNO tak berhak cadang nama lain: AMK

Calon Perdana Menteri bagi gabungan blok pembangkang masih Presiden PKR, Datuk Seri Anwar Ibrahim dan usaha pihak tertentu termasuk UMNO yang mahu mencadangkan nama lain tidak akan diterima, kata sayap pemudanya, Angkatan Muda Keadilan (AMK).

Ketuanya, Akmal Nasrullah Mohd Nasir berkata sebarang usaha untuk mencalonkan nama lain adalah tindakan yang cuba memecahbelahkan Pakatan Harapan dan ia mesti dijauhkan dalam gabungan blok pembangkang itu.

Dalam ucapan dasar persidangan tahunan AMK Kongres Nasional Tahunan PKR 2020, Akmal berkata turut menggesa supaya golongan anak muda AMK yang berpotensi diketengahkan bagi menghadapi Pilihan Raya Umum (PRU) Ke-15 nanti.

“Ini perlu diambil serius oleh kepimpinan parti terutama sekali untuk mendapatkan kembali kerusi-kerusi yang dikhianat dan menawan kerusi yang belum dimenangi. Pemilihan calon perlulah lebih ketat, individu yang diragui kesetiaan kepada perjuangan reformasi ini perlulah ditolak sama sekali.

“Kita tidak mahu pisang berbuah dua kali,” katanya dipetik Bernama.

Akmal turut mencadangkan agar bendera PKR menjadi logo mewakili PH dalam menghadapi PRU yang akan datang sebagai usaha menggembleng kekuatan dan mengembalikan keyakinan rakyat.

Beliau turut menyentuh soal pengurusan impak COVID-19 yang antara lain mencadangkan agar kemudahan moratorium tanpa caj faedah kepada peniaga kecil sekurang-kurangnya untuk tempoh lima bulan, mengembalikan subsidi upah dan kemudahan pinjaman modal serta bantuan 30 sehingga 50 peratus daripada jumlah sewaan tapak perniagaan.

“Menteri juga sepatutnya mempertimbangkan cadangan AMK agar pasukan petugas rentas parti yang turut melibatkan Ahli Parlimen PH yang sehingga hari ini masih belum terjadi,” katanya.

Persidangan AMK hari ini dijadual melibatkan 14 pembahas yang dijangka menyentuh isu kerjasama parti-parti pembangkang, pandemik wabak COVID-19, program vaksinasi kebangsaan, masalah ekonomi anak muda serta pendidikan dalam fasa Pengajaran dan Pembelajaran di Rumah (PdPR).


FDA lulus Evusheld keluaran AstraZeneca lawan Covid-19

Pentadbiran Makanan dan Ubat-ubatan (FDA) Amerika Syarikat (AS) meluluskan kombinasi antibodi pencegahan keluaran AstraZeneca PLC yang telah menunjukkan keberkesanan yang kuat dalam mengurangkan risiko gejala Covid-19, menawarkan alternatif pertama seumpamanya untuk sebilangan kecil individu yang mendapat vaksin, tapi dianggap kurang berkesan.

Koktel antibodi, dikenali sebagai Evusheld, untuk digunakan individu berusia 12 tahun ke atas yang memiliki sistem imun sederhana hingga teruk. Ini mungkin disebabkan mereka menghidap kanser, penyakit lain, mengambil ubat atau menjalani rawatan seperti kemoterapi yang menghalang tindak balas imun terhadap vaksin Covid-19, kata FDA dalam satu kenyataan.

AstraZeneca berkata awal tahun ini bahawa ia akan menyasarkan gabungan antibodi, yang dipanggil AZD7442 dan dibekalkan dengan dua suntikan berturut-turut, untuk mencegah gejala Covid-19, seperti vaksin. Kebenaran penggunaan kecemasan daripada FDA menawarkan pilihan pencegahan baharu sebagai tambahan kepada vaksin yang digunakan secara meluas.

Firma farmaseutikal itu berkata kira-kira tujuh juta orang di AS mungkin memperoleh manfaat daripada Evusheld bagi mengurangkan risiko gejala Covid-19 jika diambil sebelum terdedah.

Kebenaran untuk terapi, yang terdiri daripada dua antibodi monoklonal Tixagevimab dan Cilgavimab, menandakan langkah penting untuk AstraZeneca.

Antibodi monoklonal adalah satu-satunya rawatan berupa ubat yang dibenarkan untuk kes Covid-19 ringan hingga sederhana terhadap individu yang tidak perlu dimasukkan ke hospital. Ubat-ubatan, yang diberikan melalui suntikan, menyediakan pengganti sementara untuk antibodi yang dihasilkan oleh sistem imun bagi melawan virus selepas jangkitan atau vaksinasi.

Antibodi monoklonal adalah protein buatan yang mengikuti atau meniru sistem kekebalan tubuh manusia untuk melawan antigen berbahaya seperti virus.

AstraZeneca adalah yang pertama mendapat kelulusan AS bagi mencegah Covid-19 terhadap individu yang belum dijangkiti, tetapi syarikat itu mungkin menghadapi persaingan dalam beberapa bulan akan datang. Ini termasuk daripada Regeneron Pharmaceuticals Inc yang juga sedang menunggu kebenaran bagi kegunaan ubat untuk mempertahankan sementara daripada jangkitan.

November lalu, Regeneron berkata menerusi kajian yang merangkumi pesakit belum terdedah kepada virus itu, keberkesanan antibodinya REGEN-COV mencapai 82 peratus bagi mencegah jangkitan sekurang-kurangnya lapan bulan selepas suntikan.

Pfizer Inc juga sedang menguji pil antivirusnya Paxlovid untuk mencegah jangkitan terhadap individu yang baharu terdedah kepada virus itu, yang boleh memberikan pilihan lain untuk orang yang mempunyai sistem imun yang lemah.

FDA berkata kebenaran itu adalah untuk individu yang tidak dijangkiti atau baru-baru ini menjadi kontak rapat kepada seseorang yang dijangkiti virus itu.

Bagaimanapun, FDA menegaskan vaksin kekal sebagai pertahanan terbaik yang ada terhadap Covid-19.

“Pencegahan pra-pendedahan dengan Evusheld bukanlah pengganti vaksinasi kepada individu yang disyorkan mendapat vaksin Covid-19,” kata FDA.

Dalam kenyataan agensi itu, Pengarah Pusat Penilaian dan Penyelidikan Dadah FDA, Patrizia Cavazzoni berkata Evusheld boleh membantu mengurangkan risiko Covid-19 dalam subset populasi yang mempunyai sejarah reaksi buruk terhadap vaksin Covid-19 atau dengan sistem imun yang terjejas.

Rawatan antibodi adalah berasingan daripada vaksin Covid-19 AstraZeneca yang digunakan secara meluas dan dibangunkan dengan kerjasama Universiti Oxford. Vaksin itu adalah salah satu yang paling banyak diedarkan di seluruh dunia, dengan lebih daripada 2.2 bilion dos dihantar, tetapi AS tidak memberikan kelulusan penggunaannya di AS.

AstraZeneca juga berkata ia sedang menguji Evusheld terhadap varian baharu, Omicron.

“Setakat ini, ia meneutralkan semua varian Covid-19 , dan kami sedang berusaha dengan pantas untuk membuktikan keberkesanannya terhadap varian baharu Omicron,” kata Mene Pangalos, Naib Presiden Eksekutif (Penyelidikan dan Pembangunan Biofarmaseutikal) AstraZeneca PLC, dalam satu kenyataan. – Agensi


[KEMAS KINI] Kematian tertinggi dua hari berturut-turut

Negara hari ini merekodkan kes kematian tertinggi dua hari berturut-turut sejak pandemik Covid-19 melanda negara awal tahun lalu dengan merekodkan 153 kes, termasuk membabitkan 28 warganegara asing.

Semalam, sebanyak 138 kematian direkodkan dalam tempoh 24 jam sehingga 12 tengah hari.

Ketua Pengarah Kesihatan Tan Sri Dr Noor Hisham Abdullah dalam kenyataan berkata dengan kes hari ini, jumlah pesakit yang meninggal dunia akibat Covid-19 sejak tahun lalu kini mencecah 7,019 kematian.

Beliau berkata setakat ini 909 pesakit dirawat di unit rawatan rapi dengan 445 memerlukan alat bantuan pernafasan.

“Sebanyak 5,778 pesakit disahkan sembuh menjadikan jumlah keseluruhan kes sembuh kepada 784,949. Sebanyak 124,593 kes lagi masih aktif,” katanya.

Terdahulu beliau memaklumkan kes jangkitan Covid-19 di seluruh negara turun kepada 10,710 kes dalam tempoh 24 jam sehingga 12 tengah hari tadi, berbanding beberapa hari lalu yang mencecah lebih 13,000 kes.

Angka itu menjadikan kumulatif sebanyak 916,561 kes sejak pandemik Covid-19 mula melanda negara ini awal tahun lalu.

Daripada jumlah kes harian yang dilaporkan pada hari ini, sebanyak 95 kes (0.9 peratus) adalah daripada kategori 5 (kritikal dan memerlukan bantuan pernafasan); 45 kes (0.4 peratus) kategori 4 (radang paru-paru dan memerlukan bantuan oksigen); 91 kes (0.9 peratus) kategori 3 (radang paru-paru); 4,162 kes (38.9 peratus) kategori 2 (bergejala ringan); dan 6,317 kes (59.0 peratus) kategori 1 (tidak bergejala).

Pada masa sama Dr Noor Hisham juga berkata dalam tempoh masa berkenaan 17 lagi kluster dikesan menjadikan jumlah keseluruhan 3,250 kluster dengan 905 masih aktif dan 2,345 ditamatkan.

Beliau berkata daripada jumlah itu tiga kluster tempat kerja dikesan di Selangor; Sabah (dua) dan masing-masing satu di Kuala Lumpur, Melaka, Kedah dan Johor dan Kelantan.

Tiga kluster komuniti dikesan di Johor, dan masing-masing satu di Kedah, dan Pahang.

Sementara itu, Sabah turut merekodkan masing-masing satu kluster pusat tahanan dan kumpulan berisiko tinggi.

Mengenai kadar kebolehjangkitan, Dr Noor Hisham berkata berdasarkan data terkini pada 17 Julai 2021, nilai RT Malaysia adalah sebanyak 1.18, dengan negeri yang mencatatkan nilai RT tertinggi adalah Terengganu sebanyak 1.31.

Negeri lain yang mencatatkan RT melebihi 1.0 adalah WP Putrajaya (nilai RT 1.26), Kedah (nilai RT 1.25), masing-masing (nilai RT 1.19) di Negeri Sembilan dan WP Kuala Lumpur, Pulau Pinang (nilai RT 1.18), masing-masing (nilai RT 1.17) di Selangor, Melaka dan Perak, Sabah (nilai RT 1.15), Kelantan (nilai RT 1.13), Pahang (nilai RT 1.11) dan Johor (nilai RT 1.10).

Data 18 Julai 2021


Kedah dijangka alami banyak ribut, puting beliung sehingga Mei

Jabatan Meteorologi Malaysia (MetMalaysia) meramalkan Kedah bakal melalui lebih banyak kejadian ribut dan puting beliung susulan peralihan monsun yang telah bermula 23 Mac lalu dan dijangka berakhir pertengahan Mei depan.

Pengarah MetMalaysia Kedah, Muhammad Khalil Abd Aziz berkata Kedah terdedah kepada kesan fasa peralihan daripada Monsun Timur Laut (MTL) itu kerana bentuk muka bumi negeri ini.

“Pada Khamis minggu lalu berlaku peralihan monsun yang akan berlangsung sehingga pertengahan Mei.

“Semasa peralihan monsun ini akan berlaku di mana cuaca sebelah pagi cerah namun sebelah petang hingga malam dijangka hujan lebat dan angin kencang.

“Kedah berpotensi untuk kejadian angin kencang termasuk puting beliung kerana bentuk muka bumi negeri ini yang banyak kawasan lapang seperti sawah padi seperti beberapa kejadian ribut berlaku pada hari berkenaan di Kubang Pasu dan di selatan Kedah, kelmarin,” katanya menurut Utusan.

Sehubungan itu beliau menasihatkan orang ramai agar sentiasa berwaspada dengan perubahan cuaca, terutama sebelah petang memandangkan kejadian ribut dan puting beliung itu mampu menjejaskan struktur yang tidak kukuh.

“Cuba elak berada di kawasan yang dilanda ribut ketika kejadian. Kalau kejadian di rumah cari sudut rumah yang paling kukuh dan selamat untuk berlindung.

“Ribut petir ini juga dijangka berlaku di sekitar perairan Kedah. Jadi nelayan kalau boleh cuba elak daripada ke laut pada waktu petang,” katanya.

Muhammad Khalil berkata selain ribut dan puting beliung peralihan monsun tersebut juga dijangka mengakibatkan kejadian banjir kilat, kepala air, pokok tumbang, tanah runtuh dan panahan kilat.

Kelmarin, kira-kira 60 buah rumah di Yan dan Pokok Sena mengalami kerosakan pada struktur bumbung ekoran dilanda angin kencang selain 50 unit khemah karnival Aidilfitiri di Padang Serai turut rosak akibat cuaca terbabit.


Tokyo 2020: Jepun pertimbang acara sukan tanpa peminat

Penganjur Sukan Olimpik Tokyo memberi amaran mereka bersedia untuk mengadakan Sukan Olimpik secara tertutup ketika kes Covid-19 sedang meningkat, menyebabkan orang ramai yang telah membeli tiket tidak dapat hadir untuk upacara pembukaan.

Presiden Jawatankuasa Pengajur Tokyo 2020, Seiko Hashimoto berkata langkah melarang semua peminat daripada menghadiri temasya Sukan Olimpin pada masa sekarang, masih menjadi pilihan.

Pengumuman Hashimoto itu memperbetulkan kenyataan dibuat 10 hari lalu di mana penganjur dilaporkan membenarkan sehingga 10,000 peminat hadir pada acara sukan yang berlangsung.

Kebimbangan acara sukan dunia itu yang akan dihadiri 15,400 atlet menjadi pusat penyebaran Covid-19, muncul susulan penularan varian Delta yang cepat merebak.

“Situasi jangkitan berubah-ubah dan ia masih belum jelas” Tetapi daripada pandangan Tokyo 2020, kami telah membuat keputusan untuk tidak mempunyai penonton. Ia adalah pilihan,” kata Hashimoto.

Namun keputusan selanjutnya akan diumum minggu depan selepas Jawatankuasa Olimpik Antarabangsa, penganjur, kerajaan Jepun, pihak berkuasa Tokyo dan Jawatankuasa Paralimpik Antarabangsa, bermesyuarat.

Penasihat Covid-19 Kerajaan Jepun, Dr Shigeru Omi telah berulang kali menegaskan bahawa pilihan paling selamat adalah mengadakan sukan itu tanpa peminat. – Agensi


PN pertahan Terengganu, sapu bersih DUN, menang PRK Kuala Terengganu

Perikatan Nasional (PN) dan PAS mempertahankan Negeri Terengganu pada pilihan raya negeri (PRN) kali ini dengan menyapu bersih kesemua 32 kerusi DUN.

Gabungan itu juga mempertahankan Parlimen Kuala Terengganu yang menjalani pilihan raya kecil serentak dengan PRN, hari ini.

Perkara itu diumumkan Pengarah Pengarah Pilihan Raya Terengganu, Datuk Yahaya Ali di negeri itu

Antara kerusi DUN yang telah dimenangi PAS kali ini kerusi Jabi dengan majoriti 4,678 undi, Tepuh (10,890), Buluh Gading (10,858) dan Bukit Tunggal (10,961).

DUN-DUN lain Bukit Payung (10,961), Telemong (295), Manir (11,260), Kuala Berang (5,917), Ajil (6,286), Rantau Abang( 12,922), Kemasik (6,505) dan Cukai (8,106).

Menteri Besar Terengganu, Datuk Seri Ahmad Samsuri Mokhtar juga berjaya mempertahankan DUN Rhu Rendang dengan majoriti 17,286 undi apabila memperoleh 20,927 undi menewaskan Suhaimi Sulaiman dari Pakatan Harapan (Amanah) yang mendapat 3,641 undi.

Sementara itu di DUN Kijal calon BN, Datuk Seri Ahmad Said tumbang di tangan calon PAS-PN, Datuk Razali Idris apabila hanya mendapat 9,552 undi sementara Razali mendapat 13,172 undi.


Juruteknik mengaku culik, rogol pelajar dipenjara 64 tahun, sebat

Seorang juruteknik dijatuhi hukuman penjara 64 tahun dan dikenakan lapan kali sebatan kerana menculik dan merogol pelajar berusia 13 tahun.

Mahkamah Sesyen Melaka membuat keputusan demikian setelah lelaki terbabit mengaku bersalah di hadapan Hakim Mohd Sabri Ismail, hari ini (28 Julai).

Tertuduh, bapa kepada dua anak, menghadapi empat pertuduhan menculik remaja itu dari sekolahnya di Klang, Selangor, dan merogolnya.

Dia menghadapi pertuduhan mengikut Seksyen 376(2) Kanun Keseksaan yang membawa hukuman penjara 20 tahun dan sebat jika sabit kesalahan.

Tertuduh turut dikenakan empat pertuduhan tambahan mengikut Seksyen 14(a) Akta Kesalahan Seksual Terhadap Kanak-Kanak 2017, yang juga membawa hukuman penjara maksimum 20 tahun dan sebat jika sabit kesalahan.

Memetik laporan The Star kesemua kesalahan itu dilakukan tertuduh di sebuah rumah di Bachang dalam daerah Melaka Tengah pada 16 dan 17 Jun tahun ini.

Berdasarkan kertas pertuduhan, tertuduh telah menculik pelajar Tingkatan Satu itu dari sekolahnya di Klang dan ibunya kemudian diberitahu oleh pemandu bas sekolah bahawa anak perempuannya telah hilang.

Seorang rakan mangsa telah tampil untuk memberitahu ibunya bahawa dia telah melihat seorang lelaki membawa anak perempuannya untuk menaiki keretanya.

Pada 18 Jun, mangsa pulang dan memberitahu ibunya bahawa dia dirogol antara 10 malam pada 16 Jun dan 10 malam pada 17 Jun.

Tertuduh, yang tidak diwakili peguam, merayu kepada mahkamah untuk hukuman yang lebih ringan, dengan mendakwa bahawa dia telah menyesal melakukan kesalahan itu.

Mahkamah memerintahkan hukuman mengikut Seksyen 376(2) Kanun Keseksaan berjalan berturut-turut manakala hukuman mengikut Kesalahan Seksual Terhadap Kanak-Kanak 2017 berjalan serentak mulai tarikh penahanan tertuduh pada 25 Jun lalu.


Jangkitan baharu Covid-19 semalam hampir 4,000 kes, dua kematian

Jangkitan harian Covid-19 di seluruh negara dalam tempoh 24 jam semalam (Rabu, 2 November 2022) melonjak hampir mencecah 4,000 kes, yang kali terakhir merekodkan 4,071 kes pada 18 Ogos lalu.

Dalam tempoh semalam, sebanyak 3,969 kes baharu direkodkan, tertinggi dalam tempoh 75 hari dan meningkat berbanding 2,913 kes yang dicatat pada Selasa.

Data Kementerian Kesihatan (KKM) yang dikemas kini tengah malam tadi menunjukkan 3,967 kes melibatkan jangkitan tempatan dan dua kes import.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,909,846 kes, dengan 4,840,348 pesakit telah sembuh, termasuk 2,696 yang pulih semalam.

Selangor dan Kuala Lumpur kembali mencatat kes tertinggi dengan masing-masing 1,145 kes dan 1,180 kes.

Menurut data laman sesawang Github KKM, daripada jumlah jangkitan baharu itu, 2,920 kes melibatkan individu yang telah menerima suntikan dos penggalak; 749 kes (penerima dua dos); 287 kes (individu tidak divaksinasi); dan 13 kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 33,018 kes masih aktif, meningkat lagi berbanding 31,747 kes yang dilaporkan sehingga Selasa.

Daripada jumlah itu, 31,458 pesakit masih menjalani kuarantin di rumah (30,257 pesakit pada Selasa); dan 1,497 dirawat di hospital, naik lagi berbanding 1,430 pada Selasa.

Seramai 63 pesakit dimasukkan ke unit rawatan rapi (60 pada Selasa), dengan 47 daripadanya memerlukan alat bantuan pernafasan (43 Selsa).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga memaklumkan dua pesakit meninggal dunia akibat komplikasi Covid-19 semalam. Tiada kes kematian di luar fasiliti kesihatan atau ‘brought in death’.

Kes kematian itu masing-masing dilaporkan di Perak dan Sabah.

Rekod itu menjadikan jumlah pesakit yang meninggal dunia sejak kes pertama dilaporkan pada 17 Mac 2020 lalu hingga semalam meningkat kepada 36,480 kes.

Jumlah itu, termasuk 7,763 kes kematian di luar fasiliti kesihatan atau brought in death (BID).


Arak Timah, PAS tetap bantah langkah kerajaan beri kebenaran

Susulan keputusan Kabinet memberi kebenaran nama arak jenama Timah dikekalkan, PAS bertegas dengan pendirian menolak keras langkah tersebut.

Pendirian itu dinyatakan Naib Presiden PAS, Senator Idris Ahmad yang berkata parti itu akan menolak dan menentang sebarang keputusan yang dilihat tidak selari dengan ajaran Islam khususnya melibatkan perkara yang diharamkan mengikut syariat agama.

“Dalam hal ini, pendirian PAS mengenai arak adalah jelas. Kita tidak setuju dari awal atas apa nama pun, tidak kira Timah, Dollah atau Wahab.

“Malah, tiada juga dalam kalangan pimpinan parti yang menyokong isu arak Timah ini. Pendirian kita jelas, sedangkan pesta arak pun kita lawan,” katanya dipetik laporan Utusan Online.

Idris yang juga Menteri di Jabatan Perdana Menteri (Hal Ehwal Agama) terdahulu menghadiri Majlis Penyerahan Program Inspirasiku MyHaus Yayasan Pembangunan Ekonomi Islam Malaysia (YaPEIM) Perak di Kampung Seri Aman, Menglembu hari ini.

Terdahulu semalam, media melaporkan keputusan kerajaan membenarkan syarikat pengeluar arak, Winepak Corporation (M) Sdn. Bhd. terus menggunakan jenama Timah di pasaran.

Bagaimanapun, syarikat itu dikehendaki memasukkan label tambahan pada botol wiski bagi menjelaskan bahawa nama itu sebenarnya merujuk kepada bijih timah seperti yang diusulkan oleh mereka.

Isu jenama arak tersebut menjadi kontroversi berikutan namanya dilihat berkait dengan nama orang Melayu dan Islam, iaitu ‘Fatimah’ selain imej lelaki yang dipaparkan di atas botol arak seperti menggambarkan seorang lelaki Islam kerana berjanggut dan memakai kopiah.

Bagaimanapun syarikat pengeluar menafikan dakwaan itu dan menjelaskan bahawa nama Timah itu merujuk kepada bijih timah dan lelaki yang dipaparkan pula adalah Kapten Tristram Speedy, seorang penjelajah British abad ke-19.


PN, PH nyanyi lagu Aishah ‘Janji Manismu’, kata Presiden UMNO

Tatkala, timbalannya menasihati pemimpin UMNO berhenti mengeluarkan kenyataan yang boleh mengeruhkan keadaan dalam parti, Datuk Seri Ahmad Zahid Hamidi yang mungkin menganggap bahawa dia memiliki ‘kuasa’ presiden, tidak mempedulikannya.

Malah, malam tadi Ahli Parlimen Bagan Datuk itu menyindir kerajaan Perikatan Nasional (PN) dan Pakatan Harapan (PH).

Beliau menyamakan kerajaan PN seperti kerajaan PH kerana tidak mempunyai hala tuju dan garis panduan yang boleh dilaksanakan untuk kepentingan rakyat.

Sebaliknya, Presiden UMNO itu berkata, berbeza dengan Barisan Nasional (BN) yang terlebih dahulu merangka manifesto Pilihan Raya Umum (PRU) untuk ditawarkan kepada rakyat.

“Kita boleh menilai sendiri apa yang dilakukan PH ketika itu. Berbagai alasan diberikan kerana tidak mampu menunaikan janji. Padahal sebelum PRU-14 pasukan mereka jugalah yang memasang khemah pengakap di Dataran Merdeka bagi menuntut PTPTN dihapuskan.

“Begitu juga kerajaan sedia ada. Kerajaan Perikatan Nasional (PN) terbentuk selepas Tun Dr Mahathir Mohamad meletakkan jawatan. Kita jelas bahawa tiada manifesto dalam kerajaan ini. Maka, tiada hala tuju dan garis panduan yang boleh dilaksanakan,” katanya dalam akaun Facebook.

Zahid percaya rakyat masih ingat detik di mana PH menjanjikan bulan dan bintang semata-mata untuk menumbangkan BN tetapi tidak mampu dilaksanakan.

“Modal yang mereka gunakan tidak lain dan tidak bukan hanyalah fitnah serta janji-janji manis yang tidak mampu untuk dilaksanakan. Seperti lagu nyanyian Aishah berjudul Janji Manismu,” katanya.


Debunking the myth that PN’s victory will cause an economic setback

I am writing in response to certain media reports that a Perikatan Nasional victory in the upcoming polls would be a setback for the economy (such as this one: https://www.freemalaysiatoday.com/category/highlight/2023/07/31/pn-win-will-be-a-setback-for-economy-say-experts/). Such claims are without basis.

First of all, the upcoming polls are for voters to elect their state legislators, and by extension, the state cabinet, including the respective Menteri Besar and Chief Ministers.

As we know, under Malaysia’s Federation system, the national and state governments have different jurisdictions. For the most part, the economy falls under the Federal government.

Chief among the architects and stewards of the country’s economy are the Finance Ministry, International Trade and Investment Ministry and the Economy Ministry – all of which are under the Federal Government. There are many other agencies involved directly or otherwise in our economy, but they all report to the Prime Minister, who is also the Finance Minister.

So, it’s a fallacy to say that just because there’s changes in governments in several states, the country’s economy will be affected. While state governments have jurisdictions over economic matters, they are mostly very localised as much of the power still lies in the Federal government.

As for claims that Selangor, Penang and Negeri Sembilan are more advanced because they are under PH rule, that is another lie. These three states were already more advanced than many other states even before they fell to PH rule (Selangor and Penang in 2008 and Negeri Sembilan, a decade later).

There are many reasons why this is so. One of them is their close proximity to the Federal capital (Selangor and NS) or due to historical legacy (such as the colonial British’s policy of bringing in immigrants and developing Penang as a port).

It is presumptuous to claim that PH’s rule over the past 5 to 15 years have turned these states from backwaters to economic powerhouses in a country that has been Independent for 66 years. In Penang in fact, it was ex-Gerakan CM the late Tun Dr Lim Chong Eu’s visionary leadership that catapulted the state into a regional industrial hub, not the DAP.

Besides, PN chairman and ex-PM Tan Sri Muhyiddin Yassin has shown that he has been able to navigate the economy well when Covid-19 hit. He introduced a series of rescue and economic stimulus packages such as Prihatin, Pemerkasa and Penjana. They helped groups like the B40 and micro enterprises tide over during the trying times. They also helped prop up the economy and expedited the recovery post-pandemic.

But what has the current Federal Government done? The ringgit has been losing its value, causing dearer imports which has only burned a bigger hole in the pockets of ordinary Malaysians. Prices of essential goods are rocketing and the Government’s RAHMAH programme is too little too late. Unlike during Muhyiddin’s administration, there’s no crippling pandemic now.

The hike in OPR has also reduced the disposable incomes of many Malaysians, especially those with bank loans, including SMEs and this will have knock-on effects on the economy as a whole.

In other words, it is not PN’s victory that is worsening the economy. Far from it, it is the unity government’s “yet unclear” policy direction (to quote a Maybank Investment report that has since been retracted under pressure) that is weighing heavily on the economy.

Wong Kah Beng
Petaling Jaya

* This is the opinion of the writer or publication and does not necessarily represent the views of Agenda Daily.


Sekurang-kurangnya Kabinet kerajaan PN sebelum ini tiada kluster mahkamah

Adakah kerajaan baharu dipimpin Datuk Seri Anwar Ibrahim berani mengikut langkah Perikatan Nasional (PN) dengan tidak meletak individu tergolong kluster mahkamah dalam barisan Kabinetnya?

Malangnya, kenyataan awal Perdana Menteri itu seakan memberi isyarat tiada kesungguhan untuk berdepan pemimpin kluster mahkamah sehingga pertubuhan bukan kerajaan (NGO) yang sekapal dengan mereka pun terpaksa mengeluarkan gesaan agar Ahli Parlimen (MP) sedang menghadapi pendakwaan tidak dilantik sebagai menteri.

Apakah maksud Anwar apabila mengatakan seseorang itu tidak bersalah selagi mahkamah belum membuat keputusan, adakah pemimpin kluster mahkamah akan dilantik dalam pentadbirannya?

Spekulasi bertiup kencang mengatakan anak muridnya yang juga Presiden UMNO, Datuk Seri Ahmad Zahid Hamidi mungkin dilantik dalam barisan kabinet sebagai membalas sokongan yang diberikan untuk menjadi Perdana Menteri (PM).

Zahid memainkan peranan besar kepada Anwar, tanpanya Presiden PKR itu akan menjadi PM tepi sekali lagi tetapi mujurlah keberanian melanggar ketetapan parti itu sendiri berjaya membantu cikgunya itu menjadi PM Ke-10 baru-baru ini.

Walaupun UMNO-Barisan Nasional (BN) sudah kalah teruk semasa Pilihan Raya Umum kE-15 (PRU-15) lalu, nampaknya Zahid masih mengambil risiko untuk meneruskan kerjasama dengan parti seterunya bersama-sama dengan DAP dan Pakatan Harapan (PH).

Habis semua pengundi dan penyokong UMNO ditipunya hidup-hidup, malah sehingga sampai sanggup melanggar sumpahnya sendiri dengan nama tuhan sebelum ini.

Persoalannya, jika pemimpin kluster mahkamah dilantik dalam kerajaan Anwar, apakah masih ada nilai integriti dan ketelusan dalam kerajaan tersebut?

Namun, ia bukan sesuatu yang mustahil berlaku kerana terbukti PH sudah tidak ada prinsip dan moral politiknya apabila sanggup menerima UMNO-BN sebagai rakan kerjasama mereka asalkan cita-cita Anwar menjadi PM tercapai.

Disitu sudah nampak jelas PH mengabaikan prinsip asas mereka, malah Timbalan Presiden PKR Rafizi Ramli jika sebelum ini bersumpah menjadi individu pertama menentang kerjasama UMNO juga sudah nampaknya membisukan diri.

Rafizi nampaknya tidak lagi menjadi penentang tegar UMNO, malah sebelum ini dilihat duduk semeja dengan Zahid dan boleh beramah-mesra tanpa rasa segan silu.

Dalam isu lantikan Kabinet, dijangkakan isu kluster mahkamah juga akan dikompromi demi memastikan kelangsungan kerajaan PH dan BN ini dapat berkekalan lama.

Insiden menarik sokongan sebelum ini yang dilakukan pemimpin UMNO semasa dalam pentadbiran kerajaan PN pastinya dijadikan pengajaran, Anwar pastinya tidak mahu anak murid setianya itu mengulangi langkah sama.

Satu-satunya jalan untuk mengelakkan ia berlaku, ganjaran setimpal perlu diberikan kepada pemimpin kanan UMNO itu bagi menghalangnya daripada menarik sokongan terhadap kerajaan PH.

Anwar daripada awal-awal lagi tidak berani memberi komitmen barisan Kabinetnya nanti tidak akan terdiri daripada kluster mahkamah, ia sama sekali berbeza semasa era Muhyiddin sebelum ini yang kekal tegas tidak melantik individu dalam kluster mahkamah dalam pentadbirannya.

Malah, Muhyiddin juga tidak tunduk dengan tekanan pemimpin kluster mahkamah dan kekal dengan prinsipnya walaupun terpaksa meletak jawatan sekali pun.

Harga yang terpaksa dibayar bagi pengorbanan itu tinggi, namun sekurang-kurangnya Muhyiddin kekal dengan prinsip.

Bagaimanapun, tidak pasti adakah Anwar berani mengikut jejak Muhyiddin, takkan lah seorang cikgu takut dengan anak muridnya yang hanya minoriti dalam pembentukan kerajaan baharu ini?


Rafizi layak jadi Timbalan Presiden jika berani berdebat dengan Najib

Tidak memerlukan formula yang rumit jika Rafizi Ramli mahu memenangi pemilihan PKR nanti kerana hanya dengan berdepan bekas Perdana Menteri Datuk Seri Najib Razak atas pentas berdebat sudah mencukupi untuk beliau diangkat menjadi Timbalan Presiden.

Apabila Rafizi berdebat dengan Najib yang mendakwa dirinya popular dikalangan rakyat, ia pasti akan meningkatkan populariti dan menaikkan namanya kembali di persada politik negara kerana setakat ini tidak ada pemimpin PKR yang berani berdepan dengan ‘Bossku’ itu.

Orang kanan Datuk Seri Anwar Ibrahim seperti Datuk Seri Saifudin Nasution Ismail (Setiausaha Agung), Datuk Johari Abdul (Ketua Whip) mahupun Farhash Wafa Salvador Rizal Mubarak tidak mempunyai keberanian seperti dimiliki Rafizi untuk berdepan dengan Najib.

Ia terbukti semasa PRN Melaka dan Johor apabila hanya Anwar yang dilihat berhempas-pulas ke sana sini berkempen untuk membantu kempen calon tetapi kelibat orang kanannya langsung tidak menyerlah sama sekali.

Mungkin disebabkan faktor tersebut juga Rafizi membuat keputusan untuk kembali ke kancah politik selepas melihat Anwar seakan tidak berdaya bergerak seorang diri kerana semua orang kanannya tidak berfungsi dan membantu dalam menguatkan parti.

Saifudin dan Johari, kedua-dua mereka sibuk menjalankan strategi politik di luar, bukan umum tidak mengetahui mereka berdua begitu kerap berjumpa Presiden UMNO Datuk Seri Ahmad Zahid Hamidi dan beberapa pertemuan rahsia itu akhirnya terbocor jua.

Malah, terdapat spekulasi mengatakan kedua-dua pemimpin PKR ini menjadi agen UMNO dalam PKR, tetapi tidak pasti sejauh mana kebenaran berhubung dakwaan tersebut dan ia sekadar menjadi khabar angin.

Sebelum ini juga tular gambar Saifudin dan Johari duduk bertemu dalam majlis bersama, begitu mesra pemimpin PKR ini dengan Zahid.

Jadi tidak menghairankan kelibat kedua-dua pemimpin PKR ini juga tidak begitu menonjol dalam membantu Anwar sepanjang berkempen di Melaka dan Johor kerana dibayangi imej sebagai rakan karib Zahid.

Sekembalinya Rafizi dalam politik negara walaupun baharu beberapa hari, aura dan keagresifan seorang pemuda yang berani sudah ditonjolkan oleh beliau dengan awal-awal lagi menjadikan Najib sebagai sasarannya.

Dalam kenyataan semalam, Rafizi secara terbuka mengkritik Najib berhubung cadangannya untuk menyelamatkan sebuah syarikat korporat dengan mahu menggunakan wang Petronas.

Malah, lebih menarik lagi Rafizi berjanji akan menjawab setiap cadangan Najib yang dilontarkan, paling menarik beliau juga berjanji akan menghantui kehidupan suami Datin Seri Rosmah Mansor itu kembali.

Mungkin terdapat pihak yang menganggap ia sebagai gimik politik Rafizi tetapi mengenali pemuda tersebut, beliau tidak bermain politik murahan seperti orang kanan Anwar.

Namun, sekiranya Rafizi mencabar Najib untuk berdebat secara terbuka, ia mungkin akan dapat menaikkan rating tinggi dirinya yang sedang mengintai jawatan nombor dua dalam PKR.

Lagipun, bukankah Najib sebelum ini sangat pakar dalam menjawab setiap persoalan dalam media sosialnya di Facebook dibantu oleh pembantunya seperti Isham Jalil, budak hingusan yang tidak pernah menang pilihan raya tetapi berlagak hebat.

Lawan Rafizi bukan individu seperti Isham tetapi lawannya sebenar adalah Najib, jika berjaya diadakan satu debat terbuka antara kedua-dua mereka, tidak kira siapa yang menang tetapi pastinya populariti Rafizi akan lebih tinggi berbanding pencabarnya seperti Saifudin.

Jika dibandingkan Rafizi dan Saifudin, ia sangat jauh berbeza sama sekali bagai ‘bumi dengan langit’.

Bagaimanapun, Rafizi juga perlu menjelaskan beberapa perkara yang sebelum ini gagal ditunaikan dalam manifesto Pakatan Harapan (PH) kerana beliau juga adalah sebahagian individu yang bertanggungjawab dalam menciptanya.

Rakyat agak kecewa dengan PH yang dilihat gagal menunaikan janji mereka dalam Pilihan Raya Umum Ke-14 lalu dan diharapkan Rafizi dapat mencari formula untuk mengembalikan keyakinan orang ramai nanti.


Dakwaan polis halang upacara agama penganut Hindu berniat jahat

Polis menyifatkan dakwaan pihaknya menghalang upacara keagamaan masyarakat Hindu di bandar raya ini seperti mesej yang ditularkan sejak semalam sebagai berniat jahat untuk menjatuhkan kredibiliti pasukan keselamatan itu.

Ketua Polis Daerah Ipoh, Asisten Komisioner Yahaya Hassan, berkata pihaknya mengesan penyebaran mesej tular berunsur fitnah yang bertajuk “Ketua Polis Daerah Menghalang Kaum Hindu untuk Menunaikan Sembahyang Hajat di Buntong dalam Perayaan Tahunan Idugathu Kaliamman Buntong” semalam melalui aplikasi WhatsApp.

Beliau berkata, polis menghormati dan tidak menghalang mana-mana individu menjalankan aktiviti keagamaan seperti mana diperuntukkan di bawah Perlembagaan Persekutuan.

Katanya, dalam perkara itu, pihaknya hanya memberi nasihat dan meminta kerjasama pihak kuil supaya menangguhkan perarakan chariot dan kavadi pada 21 sehingga 23 April memandangkan tarikh berkenaan bertembung dengan tarikh perayaan Aidilfitri 1444H.

Menurutnya, dengan jangkaan kehadiran seramai 25,000 penganut di kuil berkenaan, sudah pasti perarakan dirancang itu akan meningkatkan aliran trafik dan menyebabkan kesesakan luar biasa, sekali gus risiko keselamatan ketenteraman awam di kawasan berhampiran.

“Bagaimanapun, pihak polis tiada halangan terhadap sebarang aktiviti keagamaan yang diadakan di dalam kawasan kuil terbabit. Beberapa wakil pihak penganjur aktiviti keagamaan itu juga sudah diberikan penerangan secara jelas mengenai perkara ini dan mereka memahami pandangan serta bersetuju dengan nasihat polis.

“Pihak penganjur juga sudah menafikan kepada pihak polis mengenai pembabitan mereka dalam penyebaran maklumat (mesej) palsu berunsur fitnah berkenaan yang mana kandungan penulisan itu berniat jahat dengan tujuan ingin menjatuhkan kredibiliti polis daerah Ipoh,” katanya dalam kenyataan hari ini.

Katanya, polis tidak akan teragak-agak mengambil tindakan tegas terhadap mana-mana pihak yang menyebarkan penulisan itu berdasarkan peruntukan mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

“Sehubungan itu, orang ramai dinasihatkan tidak terperdaya oleh tuduhan tidak berasas dan membuat sebarang spekulasi mengenai kandungan pesanan WhatsApp terbabit sehingga menjejaskan kredibiliti polis mahupun mendatangkan kegusaran masyarakat,” katanya.

Menerusi mesej tular terbabit, ia antara lain meminta beberapa kenamaan antaranya Perdana Menteri, Datuk Seri Anwar Ibrahim selain Menteri Besar Perak, dan Ketua Polis Perak agar mengambil perhatian terhadap tindakan polis daerah Ipoh yang tidak membenarkan perarakan terbabit.


AG kata sudah beritahu Dr Mahathir terma penyelesaian saman Apandi

Peguam Negara Tan Sri Idrus Harun hari ini memberitahu beliau telah memaklumkan kepada Tun Dr Mahathir Mohamad mengenai terma penyelesaian berkaitan saman yang difailkan Tan Sri Mohamed Apandi Ali terhadap bekas perdana menteri itu dan kerajaan Malaysia.

Beliau berkata berikutan penyelesaian itu, plaintif iaitu Mohamed Apandi, telah menarik balik tindakan undang-undangnya berhubung penamatan kontraknya sebagai Peguam Negara (AG).

Idrus berkata mahkamah kemudiannya membatalkan tuntutan plaintif tanpa kebebasan untuk memfailkan semula, lapor Bernama.

“Saya hanya boleh mengesahkan bahawa Tun (Dr Mahathir) menulis baru-baru ini untuk mendapatkan maklumat mengenai syarat penyelesaian. Saya sudah menjawab untuk memaklumkan kepadanya syarat penyelesaian,” katanya ketika diminta mengulas mengenai perkara itu.

Semalam Dr Mahathir, menerusi hantaran di laman Facebooknya melahirkan rasa terkejut dan tidak bersetuju dengan cara kes saman itu yang diselesaikan di luar mahkamah dan mendakwa beliau tidak dimaklumkan mengenai terma penyelesaian walaupun merupakan saksi utama dalam kes tersebut.

“Saya menulis kepada Peguam Negara (Idrus). Saya berasa kerajaan tidak sepatutnya tunduk memandang bahawa tindakan penamatan perkhidmatan Mohamed Apandi mengikut semua urusan dan kuasa yang ada pada kerajaan.

“Semasa saya beri keterangan kepada pihak Peguam Negara bagi persediaan kes saman Mohamed Apandi terhadap saya, saya telah dimaklum bahawa proses penamatan perkhidmatan itu betul dan mengikut prosedur dan Rule of Law,” katanya.

Ahli Parlimen Langkawi itu turut membangkitkan persoalan sama ada pampasan perlu dibayar jika tindakan penamatan perkhidmatan Mohamed Apandi dibuat mengikut undang-undang.

Beliau juga mempersoalkan mengapa terma penyelesaian itu dirahsiakan kerana rakyat berhak mengetahuinya lebih-lebih lagi jika ianya melibatkan pampasan.

Dr Mahatir juga menegaskan tidak mengaku bersalah dan bersedia untuk tuntutan Mohamed Apandi diadili di mahkamah.

Pada 13 April lepas, Mahkamah Tinggi di sini membatalkan saman itu selepas kerajaan bersetuju untuk menyelesaikan kes tersebut tanpa sebarang pengakuan liabiliti dan terma-terma penyelesaian tidak boleh didedahkan.

Mahkamah sebelum ini menetapkan 18, 20, 21 dan 22 April 2022 untuk perbicaraan kes saman tersebut.


Johor dapat dua juta dos tambahan vaksin Covid-19

Kerajaan bersetuju menambah dua juta dos lagi vaksin Covid-19 kepada Johor untuk diagihkan di seluruh negeri itu menerusi Program Imunisasi Covid-19 Kebangsaan (PICK) sepanjang bulan ini.

Menteri Kesihatan Datuk Seri Dr Adham Baba berkata penambahan itu meliputi semua jenis vaksin yang telah mendapat kelulusan Bahagian Regulatori Farmasi Negara.

“Vaksin ini akan diagihkan ke seluruh Pusat Pemberian Vaksin (PPV) yang terdapat di Johor,” katanya dalam satu kenyataan hari ini.

Beliau berkata sehingga kini sejumlah 1,362,398 individu telah menerima suntikan dos pertama vaksin Covid-19 di Johor, manakala 540,895 lagi penerima melengkapkan dos kedua masing-masing.

Katanya secara keseluruhan sebanyak 50.2 peratus daripada populasi dewasa di negeri itu sudah menerima sekurang-kurangnya satu dos vaksin Covid-19.

“Dengan dua juta dos vaksin yang diagihkan kepada Johor pada Ogos ini ia akan membantu mempercepatkan lagi sasaran untuk mencapai imuniti kelompok di negeri itu,” katanya.

Sebelum ini, Sultan Johor, Sultan Ibrahim Sultan Iskandar menzahirkan kekecewaan atas kadar vaksinasi di negeri itu yang masih rendah.

Baginda bertitah statistik laman web Jawatankuasa Khas Jaminan Akses Bekalan Vaksin Covid-19 (JKJAV) sehingga 2 Ogos menunjukkan hanya 31.3 peratus atau 1,184,151 individu di Johor telah menerima vaksin dos pertama.

Baginda amat mengharapkan imuniti kelompok dapat dicapai secepat mungkin di negeri Johor dan di seluruh negara supaya kesannya kepada kehidupan seharian semua lapisan rakyat dapat pulih.


PAS kekal letak Sanusi calon PRN, bidas pendakwaan bermotif politik

Datuk Seri Muhammad Sanusi Md Nor kekal sebagai calon pada Pilihan Raya Negeri (PRN) Kedah, kata Datuk Seri Tuan Ibrahim Tuan Man.

Timbalan Presiden PAS itu berkata keputusan mengekalkan Menteri Besar Kedah itu diputuskan semasa Mesyuarat Majlis Syura Ulama semalam dan menyifatkan pendakwaan terhadapnya bermotif politik yang dirancang kerajaan campuran.

“Kita telah putuskan bahawa beliau (Muhammad Sanusi) dikekalkan sebagai (calon) pilihan pertama. Tak ada masalah sebab dia akan bicara pun pada Oktober nanti.

“Setakat ini kita tak meletakkan sebarang syarat kepada beliau sebab apa yang kita lihat, pertuduhan terhadap beliau itu lebih bersifat kepada usaha untuk menggugat (kedudukan) beliau. Kita akan lihat bagaimana proses pendakwaan ke atas beliau nanti, ” katanya dipetik laporan Sinar Harian.

Tuan Ibrahim ditanya media selepas menghadiri ceramah pilihan raya Dewan Undangan Negeri (DUN) Ladang malam tadi.

Jelasnya lagi, Sanusi belum hilang kelayakan untuk bertanding dan hanya baru berdepan proses pertuduhan di mahkamah.

Beliau memberitahu, PAS juga bersedia untuk berdepan sebarang kemungkinan berhubung keputusan yang akan dibuat mahkamah selepas proses perbicaraan ke atas Sanusi.

“Kita ready (sedia) dengan apa-apa (kemungkinan) yang bakal berlaku sebab keputusan itu mengambil masa yang panjang. Kita akan tunggu dululah perbicaraan dia dan keputusan dia nanti. Selepas itu baru parti akan buat keputusan.

“Pertuduhan ke atas beliau (Sanusi) pun lebih bersifat usaha untuk menekan. Tapi saya nak kata, beliau dianggap menghina raja, saya berulang kali dengar (ucapan) tak ada disebut pun (penghinaan) institusi diraja Selangor.

“Secara peribadi kalau berlaku kesilapan dalam ucapan beliau, mungkin tak ada sebarang sekatan kepada beliau dan beliau lebih tahu apa yang beliau perlu ucap dan sebagainya,” ujarnya.

Dalam perkembangan sama, Tuan Ibrahim berkata, isu melanda Sanusi menambahkan lagi sokongan rakyat terhadap Perikatan Nasional (PN) sekali gus mendapat simpati termasuk dalam kalangan ahli UMNO sendiri.

“Saya nampak gelombang kemarahan dan kekecewaaan rakyat itu sangat tinggi terutamanya bila dia ditangkap pukul 3 pagi padahal dia dah buat keputusan akan hadir ke mahkamah.

“Dia menteri besar. Dia bukan ahli biasa, dia pemimpin, ketua negeri dan dia beritahu dia akan hadir ke mahkamah. Tiba-tiba pukul 3 pagi dia diserbu, ditangkap dan itu menimbulkan kemarahan.

“Apapun isu-isu berkaitan mahkamah ini kita serahkan kepada mahkamah untuk buat keputusan. Insya-ALLAH kita harapkan keadilan buat beliau, ” katanya.


Ambil langkah waspada kemungkinan banjir: Muhyiddin

Bekas Perdana Menteri Tan Sri Muhyiddin Yassin meminta semua pihak mengambil langkah berjaga-jaga kemungkinan banjir berlaku di kawasan masing-masing.

Pada masa sama beliau turut menguzapkan takziah kepada ahli keluarga mereka yang terkorban dalam bencana yang melibatkan beberapa negeri kebelakangan ini.

“Dalam keadaan hujan dan cuaca yang tidak menentu ketika ini, kita juga haruslah berwaspada dan mengambil langkah berjaga-jaga mengenai kemungkinan berlaku banjir di kawasan masing-masing.

“Sentiasalah berjaga-jaga dalam menghadapi sebarang kemungkinan. Semoga kita semua dan seluruh rakyat terhindar dari sebarang bencana.

“Saya juga ingin mengucapkan takziah kepada ahli keluarga mereka yang terkorban dalam bencana banjir yang melanda beberapa negeri, hari minggu yang lalu.

“Kepada mereka yang menjadi mangsa bencana alam ini, saya doakan anda semua diberi kecekalan dan dipermudah urusan untuk bangkit kembali,” katanya dalam satu kenyataan sambil mengucapkan selamat menyambut Hari Natal kepada penganut Kristian di negara ini.

Pengerusi Perikatan Nasional yang juga Presiden Bersatu itu turut berharap Hari Natal yang diraikan tidak mengabaikan prosedur operasi standard dalam usaha membendung jangkitan Covid-19, terutama penularan varian Omicron.


Jho Low letak Najib, Sheikh Mansour dalam senarai untuk dirasuah: Saksi

Seorang saksi utama dalam perbicaraan rasuah dan pengubahan wang haram ke atas bekas eksekutif Goldman Sachs berkata skandal untuk merompak berbilion dolar daripada dana 1Malaysia Development Berhad (1MDB) dirancang sedekad lalu di dalam apartmen seorang ahli perniagaan Asia yang masih dalam buruan.

Tim Leissner, bekas rakan kongsi Goldman memberi keterangan di Mahkamah Persekutuan Brooklyn, Amerika Syarikat pada Rabu bahawa ahli perniagaan Jho Low, memberitahunya dan defendan, bekas rakan sekerjanya Roger Ng, mengenai rancangan untuk membayar sehingga AS$1 bilion rasuah kepada pegawai asing.

Leissner berkata dalam mesyuarat di London pada 2012, Jho Low menyenaraikan individu di Malaysia dan Abu Dhabi, yang menurutnya perlu disogok untuk rancangan mengumpul AS$1.75 bilion hutang 1MDB bagi mendapat kelulusan.

Sebuah syarikat yang berpangkalan di Abu Dhabi bertindak sebagai penjamin untuk 1MDB dalam perjanjian itu, kata Leissner.

Dalam senarai itu dicatatkan nama bekas Perdana Menteri Malaysia, Najib Razak dan Timbalan Perdana Menteri Emiriah Arab Bersatu, Sheikh Mansour, sebagai individu yang perlu dirasuah, kata Leissner dalam perbicaraan Ng.

Perbicaraan Ng bermula pada Isnin dan dijangka berlangsung beberapa minggu. Kemungkinan besar ia akan menjadi satu-satunya perbicaraan yang akan berlaku di AS berhubung rompakan terhadap dana 1MDB.

Pendakwa raya menuduh Ng, 49, menerima sogokan berjuta-juta dolar kerana membantu menggelapkan dana 1MDB.

Ng mengaku tidak bersalah terhadap tuduhan bersubahat dalam pengubahan wang haram dan melanggar undang-undang antirasuah.

Pada tahun 2018, Leissner, 52, mengaku bersalah atas tuduhan serupa dan bersetuju untuk bekerjasama dengan siasatan kerajaan.

Leissner dan anak syarikat Goldman Sachs telah pun mengaku bersalah dalam kes itu, manakala Jho Low, seorang pembiaya bebas yang suka menganjurkan parti mewah di Las Vegas dan Los Angeles, kekal sebagai pelarian.

Leissner, yang memberitahu dia pernah “berkawan rapat” dengan Ng serta penyelianya untuk Goldman di Asia, adalah saksi pendakwaan pertama tuduhan terhadap Ng untuk merompak dana 1MDB.

Pendakwa raya di seluruh dunia berkata wang yang dikumpul untuk dana itu sepatutnya membiayai projek infrastruktur bagi memberi manfaat kepada rakyat Malaysia, tetapi sebaliknya digunakan untuk membiayai perbelanjaan mewah oleh Jho Low dan orang lain yang rapat dengan Najib.

Leissner berkata Jho Low menjadi hos mesyuarat 2012 di pangsapurinya di London.

Dalam keterangannya dia berkata Jho Low menerangkan secara terperinci semua pegawai kerajaan yang akan dirasuah bagi membolehkan Goldman mendapatkan hak bagi mengatur tawaran bon berbilion-bilion dolar untuk dana 1MDB.

Jho Low juga memberitahu bekas eksekutif Goldman bahawa wang untuk rasuah itu perlu datang daripada hasil tawaran bon – dan mereka juga akan mendapat sebahagian daripada hasilnya, menurut Leissner.

“Roger dan saya diberitahu oleh Jho Low bahawa kami akan dijaga,” katanya.

Leissner berkata dia tahu bahawa rancangan itu adalah menyalahi undang-undang tetapi ia tidak mengganggunya kerana mendapatkan urus niaga bon untuk Goldman yang akan menghasilkan bayaran yang besar untuk bank Wall Street itu.

“Saya mahu menjadi wira di Goldman Sachs,” katanya.

Ng pada awalnya memperkenalkan Leissner dan beberapa yang lain di Goldman kepada Jho Low pada 2008, katanya.

Leissner menambah bahawa dia dan Ng menyedari bahawa Jho Low adalah kunci untuk mendapatkan jaminan obligasi bon bagi Goldman, walaupun dia tidak mempunyai jawatan di 1MDB.

“Dia tidak pernah mempunyai sebarang peranan rasmi namun dia adalah pembuat keputusan utama,” kata Leissner.

Jho Low, yang juga telah didakwa dengan kes rasuah dan pengubahan wang haram, dipercayai menetap di China.

Leissner berkata dia dan Ng kedua-duanya mengekalkan urusan mereka dengan Jho Low daripada kebanyakan rakan sekerja Goldman mereka selepas bank itu secara rasmi menolak usaha mereka untuk membawa beliau masuk sebagai pelanggan pengurusan kekayaan.

Walaupun beberapa pegawai bank di Goldman tahu bahawa Jho Low berkhidmat sebagai orang tengah dalam rundingan 1MDB, hanya dia dan Ng yang mengetahui butiran pencurian dana itu, kata Leissner.

Pada pemeriksaan balas, peguam Ng dijangka menyoal Leissner mengenai peranannya dan dakwaannya mengenai tahap penglibatan Ng dalam rundingan 1MDB.

Peguam pembelaan Ng, Marc Agnifilo, dalam kenyataan pembukaannya pula berkata, Ng tidak mempunyai peranan dalam skim yang didakwa dilakukan oleh Leissner dan Jho Low.

Pendakwa raya Amerika Syarikat (AS) berkata, sejumlah AS$4.5 bilion (RM18.8 bilion) dana yang diperoleh daripada urus niaga itu telah dialihkan.

Pada tahun 2020, bank itu membayar denda hampir AS$3 bilion (RM12.55 bilion) dengan mengatur supaya unitnya di Malaysia mengaku bersalah di mahkamah AS. – Agensi


PRU15: UMNO tanding solo, tiada Bersatu, Anwar, DAP

Oleh Wartawan Agenda Daily

Presiden UMNO, Datuk Seri Ahmad Zahid Hamidi hari ini mengumumkan secara rasmi bahawa parti itu akan bertanding secara sendirian atas tiket Barisan Nasional (BN) pada Pilihan Raya Umum Ke-15 (PRU15) akan datang.

“Perlu saya tegaskan pendirian kita dalam menghadapi PRU15. Kita tetap dengan keputusan Majlis Kerja Tertinggi… no PPBM, no Anwar, no DAP.

“Tidak ada perbincangan dengan mana-mana parti tersebut sama ada secara rasmi atau tidak rasmi. Kita tetap akan bertanding menggunakan panji-panji Barisan Nasional,” katanya menyampaikan ucapan dasar dan perasmian Perhimpunan Agung UMNO (PAU) 2020 di PWTC.

Beliau berkata, mesyuarat Dewan Tertinggi BN telah memutuskan gabungan parti itu akan bertanding sendirian atas jenama BN dan lambang dacing.

“Kita bukan riak bukan takbur. Kita akan bertanding bersendirian dengan lambang Barisan Nasional. Biar saya jelaskan, once and for all, untuk UMNO menjadi dominan semula selepas PRU-15, pertamanya, kita mesti menang kerusi terbanyak.

“Kedua, BN perlu menentukan parti mana yang benar-benar ikhlas dan jujur untuk membentuk kerajaan bersama kita,” katanya tanpa menyatakan akan berunding dengan PAS untuk berdepan PRU15 nanti.

Pada masa sama, Zahid tanpa merujuk kepada mana-mana pihak berkata, UMNO menolak pembelot dan pengkhianat.

“Kita tidak mahu makhluk perosak yang memusnahkan parti. Budaya lompat parti semakin menjadi-jadi. Pengundi dan rakyat dikhianati. Jawatan dan ghanimah ditukar dengan maruah diri. Apakah budaya ini menjadi amalan yang akan diwarisi?

“Sedarlah, politik ini ditentukan oleh kluster rakyat. Bukan kluster gila kuasa, bukan kluster broker, bukan kluster oportunis atau kluster lompat pagar,” katanya.


Indonesia rekod kes kematian akibat Covid-19 melebihi 100 ribu

Indonesia hari ini mencapai titik menakutkan apabila angka kematian meletakkan negara itu bersama 11 negara lain di dunia yang merekodkan jumlah pesakit Covid-19 meninggal dunia melebihi 100,000 kes.

Setelah beberapa minggu merekodkan jumlah kematian harian melebihi angka 1,000, negara republik itu hari ini mencatatkan 1,747 kes, menjadikan keseluruhan kumulatif kepada 100,636 kematian sejak wabak itu melanda Mac tahun lalu.

Negara lain yang tersenarai merekodkan jumlah kematian tertinggi akibat Covid-19 sejak awal tahun lalu ialah Amerika Syarikat; Brazil; India; Mexico; Peru; Russia; United Kingdom; Itali; Colombia; Perancis; dan Argentina.

Jumlah kematian di Indonesia itu sekali gus menunjukkan pusat virus Covid-19 menular telah berpindah dari Eropah dan Amerika Syarikat ke Asia Tenggara.

Dengan kes harian yang direkodkan dalam tempoh 24 jam hari ini (4 Ogos 2021) mencecah 35,867 kes, jumlah pemberian vaksin Covid-19 di seluruh wilayahnya juga dilaporkan masih rendah, sementara tekanan terhadap sistem kesihatan di hospital pula meningkat.

Keseluruhan kes Covid-19 yang direkodkan sejak virus itu mula dikesan Mac tahun lalu meningkat kepada lebih 3.53 juta kes.

Pada masa sama 146,820 individu masih diletak dalam pengawasan kerana menjadi kontak rapat kepada pesakit Covid-19, lapor Pasukan Petugas Khas Covid-19 Republik Indonesia.

Jurucakap pasukan itu Dr Siti Nadia Tarmizi memberitahu peningkatan kes harian itu disebabkan penularan yang semakin meluas varian Delta yang didapati mudah berjangkit, yang mula dikesan di Indonesia pada Jun lalu.


Selepas Menteri UMNO dikompaun, Polis Johor gesa ahli politik patuh SOP

Ahli politik digesa mematuhi prosedur operasi standard (SOP) semasa program atau himpunan parti politik menjelang Pilihan Raya Negeri (PRN) Johor, gesa Polis Johor.

Gesaan tersebut dibuat susulan seorang Menteri UMNO dan beberapa pemimpin politik dikompaun semalam kerana pelanggaran SOP dalam program yang dihadiri mereka dan Ketua Polis Johor, Datuk Kamarul Zaman Mamat menasihati semua parti politik sentiasa peka bagi mengelakkan jangkitan wabak Covid-19 terus menular.

Katanya, Polis Diraja Malaysia (PDRM) akan bekerjasama dengan Kementerian Kesihatan (KKM) dalam memastikan pematuhan SOP dalam program, acara atau perhimpunan politik selepas ini dipatuhi atau kompaun akan terus dikeluarkan jika pelanggaran dikesan.

“PDRM ingin menasihatkan semua parti politik patuhilah SOP yang sudah ditetapkan KKM.

“Saya nampak ada usaha patuh SOP, kerusi disusun berjarak, penjarakan dilakukan pada mula acara, namun bila acara dah di tengah atau nak sampai penghujung, keterujaan timbul sehingga segala SOP dilupakan begitu sahaja.

“Perlu ada lebih kawalan dari penganjur program politik terutama juruacara perlu memainkan peranan beri ingatan pada penonton atau jemputan perlu patuh SOP dari masa ke semasa.

“Jika berlaku perlanggaran SOP, kompaun akan terus dikeluarkan mengikut Akta 342 Pencegahan dan Pengawalan Penyakit Berjangkit 1988,” katanya menurut laporan BH.

Semalam, Menteri Kesihatan Khairy Jamaluddin Abu Bakar mengarahkan pegawai KKM mengeluarkan kompaun terhadap Presiden MIC, Tan Sri SA Vigneswaran, Bendahari Agung BN, Datuk Seri Hishamuddin Tun Hussein serta Pengerusi BN Johor, Datuk Seri Hasni Mohammad.

Dalam pada itu, Kamarul Zaman, berkata lebih ramai anggota PDRM akan dikerah bagi memantau semua tempat perhimpunan dan acara politik dijalankan bagi pemantauan.

” Kita akan buat pasukan pemantau setiap acara, kempen dan perhimpunan politik yang dibuat bagi memastikan pelanggaran SOP tidak berlaku.

“Kita akan lihat keadaan. KKM akan keluarkan kompaun jika pelanggaran SOP berlaku namun ada yang PDRM keluarkan sendiri dan ada yang kita minta KKM keluarkan. Jadi nasihat saya mudah, patuhilah SOP setiap masa,” katanya.


Banjir di Baling, Azeez gesa projek Musang King dihentikan

Projek tanaman Musang King berkemungkinan antara punca kejadian kepala air berlaku di Baling, kata Datuk Seri Abdul Azeez Abdul Rahim.

Ahli Parlimen Baling itu tidak menolak kemungkinan kejadian banjir di kawasan tersebut berpunca daripada projek tanaman durian di situ dan berharap ia dapat dihentikan oleh pihak kerajaan negeri.

Ujarnya lagi, penduduk sebelum ini sudah membuat bantahan berhubung projek tersebut dan beberapa kali sudah menyerahkan memorandum meminta projek itu dihentikan.

“Saya mewakili penduduk sudah membawa memorandum bantahan yang ditandatangani oleh 900 penduduk sekitar berserta dengan nombor kad pengenalan mereka, penduduk pun sudah banyak kali melakukan demonstrasi berhubung isu ini.

“Saya sudah serahkan kepada Datuk Seri Muhammad Sanusi. projek ini diluluskan oleh kerajaan negeri sebelum ini. isu ini bukan sebulan dua tapi sudah bertahun-tahun,” katanya dipetik laporan BH.

Banjir lumpur di Baling semalam mengakibatkan beratus-ratus penduduk dipindahkan ke beberapa pusat pemindahan sementara (PPS) dengan lebih 80 rumah terjejas serta meragut tiga nyawa, dalam kejadian kira-kira 4 petang semalam.

Terdahulu, mayat ketiga tragedi kepala air yang dihanyutkan banjir lumpur di Kampung Iboi, di sini ditemukan pasukan penyelamat pada pukul 11.55 pagi ini.

Mangsa, Khairul Ikhwan Nor Azman, 14, turut ditemukan di bawah timbunan pokok dan tidak jauh daripada mayat ibunya, Salmah Mat Akib, 53, dan kakak iparnya, Nurul Anis Abu Hassan, 23.

Mengulas lanjut, Abdul Azeez berkata, beliau sangat sedih dengan kejadian yang berlaku sehingga mengorbankan tiga beranak yang tinggal berhampiran sungai berkenaan.

Katanya, beliau mengenali rapat keluarga terbabit yang dikenali sejak sekian lama.

“Saya sudah cakap dalam Parlimen enam bulan lalu, kita di Baling perlukan RM300 juta untuk menyelesaikan isu banjir di Baling, sudah berulang kali saya merayu termasuk kepada Kementerian Alam Sekitar dan Air (KASA).

“Akhirnya hari ini berlaku juga kejadian tidak diingini hari ini. Bagaimanapun menerusi lawatan Ketua Setiausaha KASA dan Ketua Pengarah KASA bersama saya tadi, mereka menyatakan bersungguh-sungguh akan menyelesaikan masalah di sini,” katanya.


Kerusi DAP di DUN Dusun Tua dan Semenyih mungkin diberi kepada UMNO: Lapor Malaysiakini

Dua kerusi Dewan Undangan Negeri (DUN) milik DAP di Selangor mungkin terlepas kepada UMNO pada Pilihan Raya Negeri (PRN) Selangor nanti.

Kerusi DUN Sungai Tua yang disandang wakil DAP sebelum ini dan kerusi Semenyih yang sepatutnya ditandingi mereka mungkin diambil alih UMNO, ia selepas rundingan peringkat atasan Pakatan Harapan (PH)-UMNO berlangsung sebelum ini melibatkan PRN Selangor.

Penyandang Dusun Tua ialah Edry Faizal Eddy Yusof dari DAP, manakala Semenyih dimenangi PH menerusi Bakhtiar Mohd Nor dari Bersatu pada Pilihan Raya Umum (PRU) 2018 sebelum UMNO merampas kerusi itu pada tahun berikutnya dalam pilihan raya kecil (PRK) berikutan kematian Bakhtiar.

Menurut laporan sumber Malaysiakini, kedua-dua kerusi itu dijangka akan ditandingi UMNO pada PRN Selangor 12 Ogos ini.

Seorang pemimpin DAP Selangor, Ong Kian Ming menurut laporan Malaysiakini berkata, “Sebelum PRU ke-15, DAP telah mengambil jawatan sebagai penyelaras DUN semenyih. Jadi, pejabat di DUN Semenyih, tanggungjawab dijalankan oleh wakil DAP dan juga jentera dan ahli DAP selama satu tahun dari awal 2022 sampai ke lebih kurang Mac 2023.

“Selepas Mac 2023, seluruh pejabat tu semua tanggungjawab dialihkan kepada ADUN Semenyih (dari UMNO). Jadi pejabat penyelaras itu telah ditutup sejak bulan Mac,” kata laporan itu.

Selain Semenyih, laporan itu mendakwa DAP juga mungkin kehilangan peluang untuk mempertahankan Dusun Tua pada PRN Selangor ini.

“DAP bersetuju memberi laluan kepada UMNO di Dusun Tua supaya (Ahli Majlis Tertinggi UMNO) Datuk Seri Tengku Zafrul (Abdul Aziz) boleh bertanding di sana,” kata sumber itu.

Bagaimanapun, setakat ini portal tersebut masih cuba mendapatkan pengesahan berhubung status kedua-dua kerusi DUN tersebut sama ada DAP akan melepaskannya kepada UMNO untuk mereka bertanding.


Program vaksinasi tunjuk tanda positif, kes ICU turun: KP Kesihatan

Kadar vaksinasi Covid-19 yang kian meningkat, khususnya di Lembah Klang, terus menunjukkan tanda-tanda awal yang positif, kata Ketua Pengarah Kesihatan, Tan Sri Dr Noor Hisham Abdullah.

Terkini, katanya, kemasukan pesakit Covid-19 ke unit rawatan rapi (ICU) di hospital-hospital Lembah Klang menunjukkan trend penurunan selari dengan peningkatan liputan vaksinasi dos yang lengkap.

“Di Hospital Sungai Buloh khususnya, kemasukan pesakit Covid-19 kategori 4 dan 5 semakin berkurangan,” katanya dalam kenyataan hari ini.

Hospital Sungai Buloh dijadikan hospital Covid-19 sepenuhnya pertama di negara ini pada 2 Oktober 2020, sebelum disusuli Hospital Ampang (23 Jun 2021), dan Hospital Selayang (21 Julai 2021).

Ketika kemuncak kes kematian, khususnya susulan peningkatan jangkitan di Selangor, Hospital Sungai Buloh terpaksa menggunakan kontena untuk menempatkan jenazah pesakit Covid-19.

Program Imunisasi Covid-19 Kebangsaan (PICK) pula dilancarkan pada Februari tahun ini.

Mengikut rekod terbaharu Jawatankuasa Khas Jaminan Akses Bekalan Vaksin Covid-19 (JKJAV) hari ini 82.8 peratus daripada populasi dewasa seluruh negara telah menerima sekurang-kurangnya satu dos suntikan vaksin Covid-19, manakala 62.6 peratus lagi melengkapkan dos kedua.

Jumlah kumulatif pemberian dos vaksin Covid-19 di seluruh negara sehingga semalam mencecah lebih 34.0 juta dos.

Bagi Lembah Klang yang merangkumi Selangor, Kuala Lumpur dan Putrajaya, sehingga semalam sebanyak 90.3 peratus daripada populasi dewasa telah melengkapkan suntikan dos kedua, manakala 110.9 peratus lagi menerima sekurang-kurangnya satu suntikan vaksin.

Mengulas lanjut, Dr Noor Hisham mengajak orang ramai untuk bersama-sama memastikan diri dan ahli keluarga masing-masing mendapatkan suntikan vaksin Covid-19.

“Marilah kita bersama-sama berusaha memastikan diri sendiri dan ahli keluarga tersayang yang layak menerima dos vaksinasi lengkap bagi mengurangkan risiko keterukan penyakit yang serius dan kemasukan ke hospital, mengurangkan risiko kemasukan ke ICU dan mengurangkan risiko kematian akibat Covid-19,” katanya.

Beliau turut mengingatkan bahawa mengambil dos lengkap vaksin Covid-19, memakai pelitup muka – sebaik-baiknya dua lapis dan pelindung muka – menjaga penjarakan fizikal dengan mengelakkan kawasan sesak, sempit dan sembang jarak dekat, serta dan kerap mencuci tangan, adalah usaha dan ikhtiar untuk mencegah dan membendung penularan jangkitan virus Covid-19.


BN kena kompaun RM10,000: Najib ada RM114 juta, duit poket Ku Nan saja RM2 juta

Kementerian Kesihatan mengenakan kompaun RM10,000 terhadap Barisan Nasional kerana mengadakan majlis tanpa mematuhi prosedur operasi standard Fasa 4 Pelan Pemulihan Negara di PWTC, malam tadi. – Gambar Agenda Daily

Kementerian Kesihatan (KKM) menerusi Pejabat Kesihatan Kepong mengeluarkan kompaun terhadap Barisan Nasional (BN) kerana melanggar prosedur operasi standard (SOP) Fasa 4 Pelan Pemulihan Negara (PPN) malam tadi.

Memuat naik gambar surat kompaun itu di laman Facebooknya jam 12.12 tengah malam tadi, KKM berkata kompaun itu dikeluarkan mengikut Akta Pencegahan dan Pengawalan Penyakit Berjangkit 1988.

Surat kompaun itu ditujukan kepada Setiausaha Eksekutif BN kerana gagal memastikan penjarakan fizikal yang merupakan arahan Ketua Pengarah KKM.

Tawaran kompaun RM10,000 itu akan tamat tempoh pada 9 November 2021.

BN malam tadi melancarkan jentera Pilihan Raya Negeri (PRN) Melaka dengan dianggarkan dihadiri 5,000 penyokong yang memenuhi ruang Dewan Tun Hussein Onn tanpa mematuhi SOP, terutama membabitkan penjarakan fizikal.

Pelancaran itu diadakan di ibu negara, bukannya di Melaka, susulan larangan mengadakan sebarang perhimpunan berkaitan pilihan raya di negeri Hang Tuah tersebut baru-baru ini oleh KKM. Berita berkaitan

Pengerusi BN Datuk Seri Ahmad Zahid Hamidi mengetuai pelancaran jentera malam tadi dengan turut dihadiri rakan karibnya Datuk Seri Najib Razak yang telah diamanahkan menjaga UMNO sepanjang ketiadaan beliau yang akan ke Jerman bagi merawat sakit belakangnya.

Turut sama Timbalan Presiden UMNO Datuk Seri Mohamad Hasan, calon Ketua Menteri Melaka, Datuk Seri Ab Rauf Yusoh yang juga Pengerusi Badan Perhubungan UMNO Melaka, di samping barisan tertinggi UMNO yang lain.

Bagaimanapun, Perdana Menteri Datuk Seri Ismail Sabri Yaakob yang juga Naib Presiden UMNO dan beberapa menteri UMNO yang lain, termasuk Datuk Seri Hishammuddin Hussein, yang berada di kem lain daripada team Zahid/Najib, tidak hadir.

Penganjur majlis itu dikenakan kompaun setelah pejabat kesihatan berkenaan menerima laporan mengatakan ada majlis yang melanggar SOP iaitu tidak melakukan penjarakan fizikal.

Tetapi, apalah sangat jumlah kompaun sebanyak RM10,000 itu jika hendak dibandingkan dengan kekayaan pemimpin-pemimpin UMNO yang memiliki berjuta-juta ringgit simpanan hasil ‘sumbangan politik’ pihak tertentu kepada mereka.

Malah, RM10,000 itu hanya dicelah gigi Najib dan UMNO sahaja yang sudah memperoleh RM114 juta wang sitaan dari Pavilion Residences, milik Obyu Holdings Sdn Bhd, pada 14 Jun lalu.

Pemulangan wang itu dilakukan selepas pihak pendakwaan tidak memfailkan rayuan terhadap keputusan Mahkamah Tinggi yang menolak permohonan melucut hak wang tunai bernilai jutaan ringgit itu kepada kerajaan.

Sementara Najib pula tidak bercakap langsung mengenai apa yang dilakukan terhadap ‘wang panas’ itu setelah menerimanya semula.

Jumlah kompaun itu bagi pemimpin BN dan UMNO juga tidak seberapa dengan sumbangan politik yang mereka terima daripada pelbagai pihak yang tidak pernah meminta sebarang balasan.

Lagipun, seperti mana kata Bendahari Agung UMNO yang juga bekas Menteri Wilayah Persekutuan, Datuk Seri Tengku Adnan Tengku Mansor, duit poketnya sahaja sebanyak RM2 juta.

Kata-kata itu diluahkannya Tengku Adnan atau mesra dengan panggilan ‘Ku Nan’ di Mahkamah Tinggi pada Mac tahun lalu, ketika perbicaraannya yang dituduh menerima rasuah daripada seorang ahli perniagaan, Chai Kin Kong.

Menurut laporan media, Ku Nan menegaskan bahawa jumlah RM2 juta itu adalah tidak terlalu besar buat beliau sebaliknya hanya sekadar duit poket.

Apapun surat kompaun yang dimuat naik dalam FB KKM itu terus tular, sementara BN dan UMNO serta pemimpin yang hadir menerima kecaman daripada netizen.

Dari segi moralnya, BN, terutama pemimpin UMNO, dilihat cakap tak serupa bikin. Dalam bermanis mulut menasihatkan orang ramai supaya menjaga SOP, diri sendiri senang-senang melanggarnya.

Jika peraturan kecil sedemikian pun tidak boleh dipatuhi, bagaimana rakyat hendak mempercayai mereka mentadbir negeri sekecil sekangkang kera seperti Melaka.

Mungkin orang UMNO ini bukan setakat kebal daripada hukuman dan undang-undang, tetapi juga tidak lut dengan virus Covid-19 yang mengancam negara sekarang. Mereka terus berjalan dengan mendongak ke langit!

Dan, rakyat Malaysia bertuah kerana telah ditakdirkan juga kluster mahkamah ini tidak kembali memimpin negara setelah tumbangnya kerajaan Pakatan Harapan (PH), dan selepas mereka menumbangkan kerajaan Perikatan Nasional (PN) pimpinan Tan Sri Muhyiddin Yassin.

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


AirAsia mohon maaf penjadualan semula penerbangan

AirAsia mengambil maklum dan memohon maaf kepada tetamu yang telah mengalami kesulitan akibat penjadualan semula beberapa penerbangan susulan peningkatan permintaan mendadak pada musim perayaan kali ini.

Ketua Pegawai Eksekutif AirAsia Malaysia Riad Asmat berkata beberapa faktor dan insiden yang tidak dapat dielakkan telah mengakibatkan kelewatan di luar jangkaan serta kawalan syarikat penerbangan itu, lapor Bernama.

“Kami berusaha sedaya upaya memastikan kesan gangguan paling minimum untuk semua tetamu dan memastikan semua dapat tiba di destinasi masing-masing dengan cepat termasuk melancarkan penerbangan khas untuk membawa penumpang yang terkandas,” menurutnya dalam kenyataan hari ini.

Beliau juga berkata antara faktor yang menyumbang kepada penjadualan semula penerbangan semasa musim perayaan ini ialah permintaan untuk penerbangan domestik telah naik dengan sangat mendadak dan pembukaan sempadan negara sejak 1 April lepas.

“AirAsia Malaysia juga kini beroperasi hanya dengan 40 pesawat berbanding hampir 100 pesawat semasa prapandemik. Ini disebabkan giliran menunggu yang panjang untuk kemudahan penyelenggaraan pesawat di Malaysia dan serantau sebelum sesebuah pesawat yang sudah lama tidak beroperasi dapat disahkan selamat untuk terbang semula sepertimana arahan Pihak Berkuasa Penerbangan Awam Malaysia,” katanya.

Riad berkata selain kerosakan dan masalah teknikal lazim yang ditemui semasa proses pemeriksaan rutin, berlaku insiden luar jangka seperti pintasan burung, kerosakan akibat objek asing serta panahan petir sehingga menyebabkan tiga hingga lima pesawat terpaksa dikeluarkan daripada jadual sepanjang tempoh perayaan ini.

Beliau berkata keutamaan AirAsia buat masa ini ialah meminimumkan pembatalan penerbangan dan memastikan semua tetamu tiba di destinasi masing-masing dengan selamat.

Katanya setiap perubahan pada jadual penerbangan akan dimaklumkan kepada tetamu melalui e-mel dan khidmat pesanan ringkas ke nombor telefon yang didaftarkan semasa tempahan tiket.

Sekiranya memerlukan maklumat atau bantuan lanjut, tetamu boleh menghubungi talian sembang AVA melalui AirAsia Super App atau laman sesawang airasia.com atau ke kaunter perkhidmatan AirAsia di lapangan terbang terdekat.


Pendakwaan terhadap Muhyiddin cetus persoalan: Ulasan Tun Faisal

Selepas membaca enam pertuduhan terhadap Tan Sri Muhyiddin Yassin, beberapa persoalan timbul dalam fikiran saya:

1. Adakah wang sumbangan dari pihak swasta atau pihak bukan kerajaan yang dimasukkan ke dalam akaun sebuah parti politik dianggap sebagai rasuah atau dana politik?

2. Bagaimanakah sumbangan wang dari sumber perniagaan sah yang dimasukkan ke dalam akaun parti politik yang berdaftar dan diaudit boleh dianggap sebagai kegiatan mengubah wang haram?

3. Bagaimanakah seorang yang bukan autoriti ke atas sesuatu projek kerajaan, boleh dikatakan melakukan rasuah sedangkan ganjaran tidak diberikan kepada dia, tidak masuk akaun peribadinya dan dia sendiri tidak menerima wang tunai daripada syarikat terbabit sebaliknya sumbangan tersebut dimasukkan ke dalam akaun parti. Bolehkah ia dipanggil salah guna kuasa dan rasuah?

4. Adakah dana politik sudah dianggap sebagai sesuatu yang haram?

5. Adakah sesebuah parti politik, dalam kes ini disebut sekutu, boleh menjadi penerima rasuah dan pihak yang berkaitan tugas rasmi? Ini pelik..

Sepintas lalu, saya rasa banyak perbezaan di antara kes Muhyiddin dengan kes-kes yang membabitkan pemimpin UMNO, iaitu:

1. Kes rasuah RM2 juta dan RM1 juta Tengku Adnan;

2. Kes rasuah dan penggubahan wang haram SRC-Najib;

3. Kes rasuah dan penggubahan wang haram 1MDB-Najib; dan

4. Kes rasuah, salah guna kuasa dan penggubahan wang haram Zahid dalam Yayasan Akalbudi dan visa China Ultra Kirana Sdn Bhd.

Apakah perbezaannya? Berdasarkan maklumat yang diterima setakat ini melalui media massa:

1. Tugas rasmi

Sedangkan dalam kes:

2. Sumber wang

Kes SRC dan 1MDB, jelas pengalihan wang dipertikaikan kerana wang yang terbabit adalah daripada sumber-sumber kerajaan.

3. Akaun pihak yang menerima sumbangan;

Adakah ketiga-tiga kes ini sama?

Bagi saya ada banyak bezanya. Jadi perlu dibezakan sama ada ia adalah rasuah atau dana politik, dan keduanya, adakah dana politik itu dibenarkan dari segi undang-undang atau telah menjadi sesuatu yang diharamkan?

Terbukti dalam kes rasuah RM2 juta Ku Nan, wang ‘kick back’ telah diberikan kepada pihak yang mempunyai kaitan dengan tugas rasmi, dan telah diterima sebagai dana politik walaupun wang tersebut telah dimasukkan ke dalam akaun syarikat Ku Nan, dan bukan akaun parti.

Pelik tak?

Tun Faisal Ismail Aziz,
Bekas Timbalan Ketua UMNO Bahagian Putrajaya.

Dipetik dari Facebook Tun Faisal Ismail Aziz. Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


New Zealand kenakan sekatan baharu, tarif ke atas import Rusia

Rusia terus berdepan tekanan antarabangsa, terbaharu kerajaan New Zealand juga mengumumkan tindakan tegas terhadap negara yang sedang berkonflik dengan Ukraine itu.

Kerajaan New Zealand mengambil langkah mengenakan tarif 35 peratus ke atas semua import dari Rusia dan akan melanjutkan larangan eksport sedia ada kepada produk perindustrian yang berkait rapat dengan industri strategik Rusia.

Dalam satu kenyataan Kementerian Luar New Zealand, langkah itu diambil susulan laporan kekejaman yang dilakukan tentera Rusia terhadap orang awam di sebuah daerah Ukraine menerusi laporan media.

“Imej dan laporan yang timbul mengenai kekejaman yang dilakukan terhadap orang awam di Bucha dan wilayah lain di Ukraine adalah menjijikkan dan tercela. New Zealand mengambil keputusan dengan membalas tindakan tidak masuk akal yang dilakukan oleh Putin,” kata Menteri Luar Nanaia Mahuta dalam satu kenyataan.

Beliau berkata New Zealand juga bakal melaksanakan langkah selanjutnya di bawah Akta Sekatan Rusia untuk menyokong Ukraine.

Tarif dan sekatan baharu akan berkuat kuasa mulai 25 April.


Maklumat peribadi tiga juta pengguna MySejahtera ‘dicuri’

“Pentadbir super” dibuka pihak tidak dikenali didapati telah memuat turun maklumat peribadi milik tiga juta orang melalui aplikasi MySejahtera (MySJ) Kementerian Kesihatan (KKM) dua tahun lalu, kata Ketua Audit Negara Datuk Seri Nik Azman Nik Abdul Majid dalam siri kedua Laporan Ketua Audit Negara 2021 dikeluarkan hari ini.

Laporan audit itu berkata akaun itu mencetuskan persoalan kerana maklumat peribadi dimuat turun daripada berbilang alamat protokol internet (IP).

Aplikasi MySJ telah dibangunkan pada mulanya untuk mendaftarkan penduduk di Malaysia bagi mendapatkan vaksin Covid-19 pada 2021 untuk membendung penularan Covid-19 yang telah menjejaskan sistem penjagaan kesihatan negara.

Laporan Audit Negara meneliti pengurusan aplikasi itu daripada pendaftaran hingga pemerolehan dan pengeluaran program vaksin Covid-19 kebangsaan dan mendapati bahawa objektif kementerian itu sebahagian besarnya dipenuhi.

Tetapi Jabatan Audit Negara (JAN) juga mendapati kelemahan ketara dalam MySJ yang mendedahkan penggunanya kepada risiko data atau amalan lain yang meragukan.

Laporan audit itu menekankan bahawa terdapat 1.12 juta serangan ke dalam aplikasi MySJ mulai 27 Oktober 2021.

Ia juga menyatakan bahawa 1,657 orang mempunyai lebih daripada satu identiti MySJ yang didaftarkan.

Sebanyak 1,543 lagi individu didapati mempunyai antara dua dan tujuh akaun yang menunjukkan 3,108 identiti MySJ berstatus aktif, identiti yang disahkan dan mereka telah divaksin.

“Pendaftaran dan penamatan pengurusan pentadbiran Aplikasi MySejahtera dan Sistem Pentadbiran Vaksin Malaysia (MyVAS) dilakukan melalui skrip backend kerana pembatalan akaun pengguna hanya boleh dilakukan melaluinya.

“Sebanyak 56 Pentadbir MyVAS telah dicipta, dengan 29 pengguna diberikan kepada pihak ketiga dan 10 pengguna dicipta sebagai ‘pengguna umum’,” kata laporan itu.

JAN menyatakan bahawa rekod vaksinasi menunjukkan bahawa sejumlah 28,735 individu telah divaksin di pusat vaksinasi yang disenaraikan kerajaan.

Audit juga mendapati 12,275 rekod vaksinasi yang telah dimuat naik ke dalam sistem adalah tidak lengkap.


Seleweng dana program korban, Ketua UMNO Shah Alam didakwa di mahkamah

Datuk Azhari Shaari berdepan pendakwaan di Mahkamah Sesyen Shah Alam membabitkan pertuduhan melakukan penyelewengan dana program ibadah korban dan penggunaan dokumen palsu.

Tertuduh yang juga Ketua UMNO Bahagian Shah Alam dilaporkan membuat pengakuan tidak bersalah terhadap pertuduhan penyelewangan dana bernilai RM440,000 selepas dibacakan ke atasnya di hadapan Hakim Rozilah Saleh.

Menurut laporan Utusan Malaysia, Azhari, 53, didakwa sebagai penanda tangan tunggal bagi Persatuan Belia Kampung Kuantan Timur, Persatuan Belia Bersatu Teguh Shah Alam dan Persatuan Belia Kampung Kuantan Utara secara tidak jujur menyalahgunakan dana bagi program ibadah korban dan sumbangan persekolahan anak yatim masing-masing sebanyak RM120,000; RM120,000 dan RM200,000.

Kesemua kesalahan tersebut didakwa dilakukan pada 8 September 2017 bagi kedua-dua program ibadah korban dan 27 September tahun sama bagi sumbangan sekolah anak yatim. Kesalahan itu didakwa dilakukan dekat sebuah cawangan bank di Pelabuhan Klang, Klang.

Justeru, beliau dituduh di bawah Seksyen 403 Kanun Keseksaan iaitu menyalahgunakan harta dengan curang yang mana jika sabit kesalahan boleh dipenjara sehingga lima tahun, sebat dan denda.

Bagi kesalahan penggunaan dokumen palsu, bapa kepada 4 orang anak itu dituduh menggunakan minit mesyuarat agung tahunan pada 2009 daripada persatuan-persatuan berkenaan yang dianggap sebagai tulen.

Kesalahan itu dilakukan dekat cawangan bank sama pada 19 Mei 2010 dan didakwa di bawah Seksyen 465 Kanun Keseksaan iaitu menggunakan pemalsuan surat sebagai tulen yang mana jika sabit kesalahan boleh dipenjara sehingga dua tahun, denda atau kedua-duanya sekali.

Timbalan Pendakwa Raya, Allan Suman Pillai kemudian menawarkan jaminan sebanyak RM100,000 dengan dua orang penjamin berserta syarat tambahan iaitu menyerahkan pasport antarabangsa kepada mahkamah.

Bagaimanapun, peguam yang mewakili tertuduh, Ashok Kandiah Shanmuganathan memohon jaminan dikurangkan atas alasan anak guamnya tidak mempunyai pendapatan tetap dan perlu menanggung empat orang anak, dua daripadanya masih bersekolah.

“Siasatan adalah terhadap kes yang didakwa dilakukan pada 2010 hingga 2017, bagaimanapun tertuduh memberikan komitmen terhadap siasatan Suruhanjaya Pencegahan Rasuah Malaysia (SPRM) walaupun ditangkap semalam,” katanya.

Hakim kemudian menetapkan jaminan sebanyak RM80,000 dengan dua orang penjamin berserta syarat tambahan dan menetapkan sebutan semula pada kes pada 13 April nanti.

Dalam masa sama, Rozilah turut memaklumkan tertuduh boleh membuat permohonan mendapatkan pasport antarabangsa daripada mahakamah apabila diserahkan nanti jika Azhari perlu pergi ke luar negara atas urusan perniagaan.


48 ahli UMNO masuk PAS, cawangan Taman Dato’ Hormat lumpuh

Seramai 48 ahli termasuk Ketua UMNO Jalan Palas cawangan Taman Dato’ Hormat di Kuala Langat mengisytiharkan keluar parti dan menyertai PAS sekaligus melumpuhkan cawangan tersebut, lapor Utusan.

Setiausaha Badan Perhubungan PAS Selangor, Roslan Shahir Mohd Shahir berkata kesemua ahli seumur hidup UMNO itu mengumumkan perkara tersebut malam tadi.

“Mereka menyerahkan borang keahlian PAS diketuai oleh Ketua UMNO Jalan Palas Taman Dato’ Hormat, Nazli Abdul Manap yang juga merupakan Ketua Rukun Tetangga (RT) di kawasan kejiranan tersebut.

“Mereka yang keluar terdiri daripada ahli seumur hidup bagi cawangan yang berada di bawah Dewan Undangan Negeri (DUN) Sijangkang,” katanya dalam satu kenyataan hari ini.

Menurut Roslan Shahir, PAS Selangor menjangkakan lebih ramai ahli UMNO akan keluar parti kerana hilang kepercayaan terhadap kepimpinannya.

“Ini disebabkan mereka kecewa dengan segelintir pemimpin UMNO yang mementingkan diri sendiri sehingga sanggup menggadai prinsip perjuangan membela agama, bangsa dan negara selain tidak sanggup menerima perjuangan DAP,” katanya.


Bursa ditutup rendah hari kedua berturut-turut

FTSE Bursa Malaysia KLCI (FBM KLCI) ditutup rendah untuk hari kedua berturut-turut hari ini berikutan aktiviti pengambilan untung yang berterusan dalam persekitaran prestasi negatif di rantau ini, kata peniaga.

Pada 5 petang, FBM KLCI merosot 3.07 mata atau 0.21 peratus kepada 1,403.03 daripada 1,406.10 pada Isnin, menurut laporan Bernama.

Indeks utama dibuka tinggi 1.44 mata kepada 1,407.54 dan bergerak antara 1,399.47 dan 1,407.90 sepanjang hari.

Suasana pasaran kekal negatif berikutan kaunter rugi mengatasi kaunter untung sebanyak 475 berbanding 420 manakala 405 kaunter tidak berubah, 986 tidak diniagakan dan 14 yang lain digantung.

Jumlah dagangan berkurangan kepada 3.4 bilion unit bernilai RM2.00 bilion daripada 3.6 bilion unit bernilai RM2.18 bilion pada Isnin.

Naib Presiden Penyelidikan Ekuiti Rakuten Trade Sdn Bhd Thong Pak Leng berkata indeks utama diniagakan rendah di peringkat serantau berikutan kebimbangan mengenai pertumbuhan ekonomi yang lembap di China mempengaruhi kebanyakan pasaran Asia.

“Bagi bursa tempatan, kami menjangka wujud belian saham pada harga rendah berdasarkan penilaian menarik untuk indeks petunjuk pasaran dan saham tempatan lain,” katanya kepada Bernama.

Beliau berkata ekonomi tempatan yang bertambah baik turut memainkan peranan utama dalam prestasi pasaran saham, yang mendapat sokongan kukuh daripada dana institusi tempatan dan kembalinya dana asing kebelakangan ini.

“Bagaimanapun, pelabur akan terus berhati-hati berikutan risiko pasaran yang meningkat dan turun naik di peringkat global,” katanya.

Thong menjangka FBM KLCI akan diniagakan tinggi dalam julat 1,400-1,420 pada sepanjang minggu ini, dengan paras halangan segera pada 1,415 dan paras sokongan pada 1,380.

Dalam kalangan saham wajaran tinggi, Maybank, Public Bank dan Tenaga Nasional, masing-masing merosot tiga sen kepada RM8.82, RM3.96 dan RM9.10, CIMB berkurangan tujuh sen kepada RM5.22 manakala IHH Healthcare naik empat sen kepada RM5.84.

Daripada saham aktif, UEM Sunrise, Classita dan Advance Synergy, masing-masing menambah setengah sen kepada 39 sen, 23 sen dan 17 sen, Malaysian Resources naik satu sen kepada 35 sen dan Widad tidak berubah pada 42 sen.

Di papan indeks, Indeks FBM Emas merosot 16.81 mata kepada 10,398.24 dan Indeks FBMT 100 berkurangan 16.56 mata kepada 10,078.64.

Indeks FBM Emas Shariah jatuh 7.55 mata kepada 10,694.01, Indeks FBM 70 naik 0.31 mata kepada 13,899.02 dan Indeks FBM ACE meningkat 30.92 mata kepada 5,365.56.

Mengikut sektor, Indeks Perkhidmatan Kewangan susut 83.84 mata kepada 15,669.76, Indeks Tenaga berkurangan 4.93 mata kepada 807.56 manakala Indeks Perladangan meningkat 42.82 mata kepada 6,921.64 serta Indeks Produk Perindustrian dan Perkhidmatan naik 0.53 mata kepada 162.09.

Jumlah dagangan Pasaran Utama merosot kepada 2.42 bilion unit bernilai RM1.72 bilion daripada 2.50 bilion unit bernilai RM1.82 bilion pada Isnin.

Jumlah dagangan waran naik kepada 350.21 juta unit bernilai RM52.13 juta daripada 122.25 juta unit bernilai RM13.82 juta sebelum ini.

Jumlah dagangan Pasaran ACE berkurangan kepada 629.53 juta saham bernilai RM220.07 juta daripada 952.32 juta saham bernilai RM342.03 juta semalam.

Kaunter barangan pengguna dan perkhidmatan menyumbang 625.06 juta saham diniagakan di Pasaran Utama, produk perindustrian dan perkhidmatan (483.43 juta); pembinaan (159.70 juta); teknologi (249.87 juta); SPAC (sifar); perkhidmatan kewangan (95.48 juta); hartanah (507.61 juta); perladangan (44.85 juta); REIT (5.79 juta), dana tertutup (63,000); tenaga (99.72 juta); penjagaan kesihatan (68.30 juta); telekomunikasi dan media (30.81 juta); pengangkutan dan logistik (21.16 juta) dan utiliti (30.29 juta).


Razali terkilan PM tipu rakyat setelah bentang Bajet 2023

Ahli Majlis Pimpinan Tertinggi Bersatu Datuk Razali Idris terkilan kerana Perdana Menteri sendiri mengambil pendekatan menipu rakyat dengan sekadar melakukan pembentangan Bajet 2023 tetapi kemudian membubarkan Parlimen.

Ketua Badan Pimpinan Bersatu Terengganu itu menyifatkan Bajet 2023 yang dibentang di Dewan Rakyat Jumaat lalu (7 Oktober) adalah manifesto Pilihan Raya Umum Ke-15 (PRU-15) UMNO dan Barisan Nasional (BN)

“Saya juga rasa terkilan strategi beliau bentang Bajet 2023 yang sekadar pembentangan sahaja.

“Perdana Menteri sendiri ambil pendekatan menipu rakyat,” katanya mengulas pengumuman Datuk Seri Ismail Sabri Yaakob seperti dilaporkan BeritaBersatu hari ini.

Terdahulu, Perdana Menteri mengumumkan Parlimen ke-14 dibubarkan mulai hari ini (10 Oktober) setelah beliau mendapat perkenan daripada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Pembubaran itu membolehkan PRU-15 diadakan dalam tempoh 60 hari yang bertepatan dengan musim tengkujuh di mana hujan lebat dan banjir akan berlaku, sekali gus menyukarkan pemilih untuk keluar membuang undi.

Namun, kesukaran pemilih untuk keluar mengundi itulah yang dicari oleh UMNO dan BN kerana ianya akan menyebabkan peratusan yang keluar mengundi akan rendah.

Berdasarkan dua Pilihan Raya Negeri iaitu di Johor dan Melaka, peratusan keluar mengundi yang rendah memberi peluang kepada UMNO dan BN untuk menang.

Jumaat lalu (7 Oktober), kerajaan pimpinan Ismail Sabri mendedahkan pelan perbelanjaan Persekutuan berjumlah RM372.340 bilion untuk tahun depan, mengatasi bajet tahun ini sebanyak RM40 bilion.

Dalam Bajet 2023, sebanyak RM94.3 bilion telah diperuntukkan untuk perbelanjaan pembangunan, yang tertinggi setakat ini, berbanding peruntukan untuk 2022 sebanyak RM71.2 bilion.

Mengulas lanjut, Razali berkata Ismail Sabri sebagai Perdana Menteri yang terlalu lemah apabila ditekan oleh Presiden UMNO Datuk Seri Ahmad Zahid Hamidi supaya PRU-15 dipercepatkan.

“Saya tidak nampak kemampuan beliau (Ismail Sabri) untuk mengurus satu perkara yang agak penting di mana negara berdepan situasi banjir.

“Jadi apa yang diperkatakan selama ini wayang sahaja,” katanya.